
ΕΙΣΑΓΩΓΗ

Στην Ευρωπαϊκή Ένωση είναι σε πλήρη ανάπτυξη η προσπάθεια για την διαμόρφωση του περιεχομένου των κρίσιμων Πολιτικών και των Αναπτυξιακών Προγραμμάτων που θα τις υλοποιήσουν για την επόμενη 10ετία. 

Τα περιεχόμενα και οι πόροι για την  4η Προγραμματική Περίοδο 2007-2013 είναι αντικείμενο ευρείας διαπραγμάτευσης, η οποία διεξάγεται σε πολλά επίπεδα, κοινοτικά και εθνικά. 

Τα ζητήματα είναι βαθύτατα πολιτικά, συνδέονται με τους βασικούς προσανατολισμούς της Ευρωπαϊκής Ένωσης και της χώρας μας, επηρεάζουν σημαντικά τις προοπτικές των κοινωνιών.

Η Πολιτική για τη ΣΥΝΟΧΗ, η «νέα» Στρατηγική της Λισσαβόνας και η Συμφωνία του Γκέτεμποργκ, δεν είναι αφηρημένες τεχνικές έννοιες, αλλά σύμβολα στρατηγικών κατευθύνσεων πολιτικής, με κρίσιμες συνέπειες στον αναπτυξιακό σχεδιασμό και στην εφαρμογή του .

Η Ελληνική Αυτοδιοίκηση, η ΚΕΔΚΕ, είναι εξ αρχής παρούσες στις κρίσιμες διαδικασίες για την 4η Προγραμματική Περίοδο.

Η διαβούλευση στην Ελλάδα έχει αρχίσει από το 2004 και η ΚΕΔΚΕ επιδίωξε εξ αρχής να συμμετέχει ενεργά, να υποστηρίζει την ανάγκη της ευρύτερης δυνατής, ουσιαστικής και αποτελεσματικής συμμετοχής των κοινωνικών και πολιτικών δυνάμεων. 

Η Αυτοδιοίκηση έχει σημαντική εμπειρία στην αξιοποίηση των συγχρηματοδοτούμενων  από πόρους της Ευρωπαϊκής Ένωσης, Επιχειρησιακών Προγραμμάτων. Αποτελούν σοβαρά μέσα για την διαμόρφωση, αλλά κυρίως για την εφαρμογή του αναπτυξιακού σχεδιασμού.

Σταθερή είναι η προσπάθεια της ΚΕΔΚΕ να αναλαμβάνει πρωτοβουλίες και να παρεμβαίνει στα ζητήματα που αφορούν τον σχεδιασμό και τα οικονομικά της Αυτοδιοίκησης διαμορφώνοντας δικές της θέσεις, θέσεις της Αυτοδιοίκησης, και όχι απλώς παρακολουθώντας πρωτοβουλίες της κυβέρνησης και άλλων φορέων.

Με την ίδια λογική αντιμετωπίζει και τη συμμετοχή της στην διαμόρφωση του ελληνικού Ε.Σ.Π.Α. 2007-2013 και στο πλαίσιο αυτό εντάσσονται και οι πρόσφατες συναντήσεις του Προεδρείου της ΚΕΔΚΕ με τους Επιτρόπους κα Ντ. Χούμπνερ και κ Στ. Δήμα .

Είναι σημαντικό ότι από τις συναντήσεις αυτές επαναβεβαιώθηκε και ενισχύθηκε η ευθύνη και ο κρίσιμος ρόλος της Αυτοδιοίκησης ως Εταίρου στον σχεδιασμό και την εφαρμογή του Ε.Σ.Π.Α. 2007-2013.

Η ΚΕΔΚΕ στο παρόν τεύχος καταθέτει την κριτική και τις προτάσεις της στο σχέδιο Ε.Σ.Π.Α. 2007-2013 που έθεσε η κυβέρνηση σε δημόσια διαβούλευση.

Η τοποθέτηση της ΚΕΔΚΕ αναπτύσσεται σε 2 ΕΝΟΤΗΤΕΣ.

Στην 1Η ΕΝΟΤΗΤΑ κατατίθενται θέσεις της ΚΕΔΚΕ που αφορούν την δική της οπτική, τις δικές της κατευθύνσεις, την οπτική και τις κατευθύνσεις της Αυτοδιοίκησης, για τις κατευθύνσεις και τα περιεχόμενα του Αναπτυξιακού Σχεδίου της Ελλάδας για την περίοδο 2007-2013 το οποίο διαμορφώνεται, και το οποίο είναι άμεσα συσχετισμένο, με το «Σχέδιο» της Ευρωπαϊκής Ένωσης για την επόμενη 10ετία.

Στην 2η ΕΝΟΤΗΤΑ η ΚΕΔΚΕ τοποθετείται συνολικά, αλλά και σε όλα τα βασικά επιμέρους ζητήματα , τα οποία θέτει η πρόταση της κυβέρνησης για το προγραμματικό περιεχόμενο και την πολιτική κατεύθυνση του ελληνικού αναπτυξιακού σχεδίου 2007-2013.

Το έργο της ΚΕΔΚΕ για τα ζητήματα της επόμενης προγραμματικής περιόδου θα συνεχίσει να αναπτύσσεται σε πολλά επίπεδα και με διάφορες μορφές: με κείμενα θέσεων, όπως το παρόν, τις «Προτάσεις της ΚΕΔΚΕ για τις Κατευθύνσεις Εθνικής Στρατηγικής Ανάπτυξης 2007-2013» (Μάρτιος 2005) [που περιλαμβάνεται στο Παράρτημα], με συμμετοχές στον δημόσιο διάλογο, με ανοικτές εκδηλώσεις, με πολιτικές παρεμβάσεις, με επεξεργασίες που φθάνουν στον επιχειρησιακό σχεδιασμό, με οργανωτική προετοιμασία για επιχειρησιακή συμμετοχή της Αυτοδιοίκησης στα προγράμματα και τους φορείς διαχείρισης της 4ης προγραμματικής περιόδου, με την ευρύτερη κινητοποίηση των δυνάμεων της Αυτοδιοίκησης, με τη συνεργασία με τους κοινωνικούς εταίρους.

Η  ευρωπαϊκή «στιγμή» για την περίοδο 2007-2013 είναι ιδιαίτερα ευνοϊκή για την Αυτοδιοίκηση. Ανοίγει δυνατότητες και επωμίζεται η Αυτοδιοίκηση ευθύνες, που επηρεάζουν την ζωή των πολιτών.

Σε μία τέτοια σημαντική συγκυρία για την Ευρωπαϊκή Ένωση, η ΚΕΔΚΕ. η ελληνική Αυτοδιοίκηση, επιδιώκουν την μεγαλύτερη, την πιο αποτελεσματική συμβολή τους, στην προσπάθεια που πρέπει να κάνει η χώρα για να είναι ανταγωνιστικά και επιτυχημένα παρούσα στις γοργές εξελίξεις στο ευρωπαϊκό γίγνεσθαι, στις προσδοκίες των πολιτών προς την Αυτοδιοίκηση για τη βελτίωση της ζωής τους.

Υπογραμμίζουμε όμως, ότι η συμβολή της Ελληνικής Αυτοδιοίκησης στο Ε.Σ.Π.Α. προϋποθέτει ότι, παράλληλα, αρχίζει ένας ουσιαστικός εθνικός διάλογος σε όλα τα επίπεδα και τους τομείς της δημόσιας και της κοινωνικής ζωής, για τις αναγκαίες μεταρρυθμίσεις στο πολιτικό και το διοικητικό σύστημα της χώρας μας, με κατεύθυνση:

· Επιτελικό Κράτος.

· Αιρετή Περιφερειακή Αυτοδιοίκηση με νομαρχιακά διαμερίσματα και, ειδικά στις μητροπολιτικές περιοχές, Μητροπολιτική Αυτοδιοίκηση.

· Ισχυρή Τοπική Αυτοδιοίκηση, της οποίας οι αρμοδιότητες και γενικότερα ο ρόλος βασίζεται στους πόρους μιας αποτελεσματικής Φορολογικής Αποκέντρωσης, στην ενίσχυση της Διοικητικής Ικανότητάς της και στη συμμετοχή της στην Ψηφιακή εποχή.

ΙΑΝΟΥΑΡΙΟΣ 2006

Α.
Θέσεις της Αυτοδιοίκησης για τη νέα Προγραμματική Περίοδο

Η 4η Προγραμματική Περίοδος 2007-2013 αποτελεί μία ιδιαίτερα σημαντική, μία πραγματική πρόκληση για την Ελληνική Αυτοδιοίκηση. 

Από το ένα μέρος, ενώπιον της Αυτοδιοίκησης διανοίγονται μεγάλες δυνατότητες για να αναβαθμίσει τον ρόλο της.

Και τούτο κυρίως διότι ο σχεδιασμός της Ευρωπαϊκής Επιτροπής και των άλλων οργάνων της Ευρωπαϊκής Ένωσης για την περίοδο 2007-2013 ενισχύει ιδιαίτερα, και συγκριτικά με άλλες περιόδους, τον ρόλο και τα μέσα των τοπικών αρχών στην διαμόρφωση και την εφαρμογή των «Εθνικών Στρατηγικών Πλαισίων Αναφοράς», δηλαδή των αναπτυξιακών προγραμμάτων κάθε χώρας.

Συγχρόνως, από την άλλη πλευρά, η Αυτοδιοίκηση πρέπει να απαντήσει σε σοβαρά ζητήματα για την αναπτυξιακή κατεύθυνση της ίδιας και της χώρας, ζητήματα τα οποία δεν έχουν πολιτική ευκολία, εγείρουν αντίθετα σοβαρά πολιτικά ερωτήματα. Σχηματικά το κρίσιμο πολιτικό ερώτημα τίθεται για τη σχέση της «Συνοχής» με τη «Λισσαβόνα» και για τη σύνθεση του μίγματος αυτών των δύο κεντρικών πολιτικών κατευθύνσεων στην Ευρωπαϊκή Ένωση που θα δίνει και το στίγμα της βασικής πολιτικής επιλογής.   

Η ευρωπαϊκή προοπτική για την Αυτοδιοίκηση αποτελεί βασική επιλογή, συγκεκριμένο πλαίσιο με σημαντικές δυνατότητες και δυσκολίες, εντός του οποίου πρέπει να κινείται η Αυτοδιοίκηση της Ελλάδας κατά την επόμενη 10ετία. Η ένταξη του προβληματισμού και του σχεδιασμού της Αυτοδιοίκησης στην ευρωπαϊκή προοπτική, δεν ήταν και δεν είναι αυτονόητη, και χρειάζεται συστηματική προσπάθεια για να είναι σταθερή και καρποφόρα αυτή η βασική επιλογή. 

Α1.
Σχετικά με τις «Δυνατότητες που ανοίγει για την Αυτοδιοίκηση ο σχεδιασμός της Ευρωπαϊκής Ένωσης για την περίοδο 2007-2013», τα ζητήματα στα οποία εστιάζεται η ενίσχυση του ρόλου της Αυτοδιοίκησης για την επόμενη ευρωπαϊκή περίοδο είναι τα ακόλουθα: 

Αα1.
Η συμμετοχή της Αυτοδιοίκησης στην εταιρική σχέση, τόσο στο επίπεδο των ευρωπαϊκών οργάνων, όσο και στο επίπεδο του κράτους μέλους, με βάση την οποία διαμορφώνονται ο σχεδιασμός και προχωρούν η εφαρμογή και η διαχείριση των προγραμμάτων, εξακολουθεί να αποτελεί βασικό χαρακτηριστικό του κοινοτικού προγραμματισμού για την επόμενη περίοδο.

Η σημασία του εργαλείου «εταιρική σχέση» στην ενίσχυση των δυνατοτήτων της Αυτοδιοίκησης γίνεται σαφέστερη αν συνυπολογιστεί ότι στο σχέδιο της Ευρωπαϊκής Ένωσης για την περίοδο 2007-2013 εμπλουτίζονται οι θεματικές περιοχές στις οποίες αναγνωρίζεται ουσιαστικός ρόλος της Αυτοδιοίκησης.

Αα2.
Το σχέδιο της ευρωπαϊκής συνταγματικής συνθήκης περιέλαβε ως θεμελιώδη συστατικά στοιχεία του Ευρωπαϊκού οικοδομήματος, την Περιφερειακή και Τοπική Αυτοδιοίκηση, την εδαφική συνοχή και την αρχή της επικουρικότητας και όρισε ότι η άσκηση των αρμοδιοτήτων της Ένωσης διέπεται από τις αρχές αυτές, τις οποίες τα όργανα της Ένωσης εφαρμόζουν σε περιφερειακό και τοπικό επίπεδο σύμφωνα με το σχετικό Πρωτόκολλο.

Η αναφορά των αρχών αυτών στα βασικά κοινοτικά κείμενα για την 4η Προγραμματική Περίοδο συμβάλλει ώστε να σταθεροποιείται και να ενισχύεται ο ρόλος της Αυτοδιοίκησης στην διαμόρφωση των εξελίξεων.

Αα3.
Οι Περιφέρειες της Ευρώπης, μετά την άτολμη, τη συντηρητική μεταχείρισή τους από το σχέδιο της ευρωπαϊκής συνταγματικής συνθήκης, επανέρχονται στο κέντρο της προσοχής στα βασικά κείμενα για την 4η Προγραμματική Περίοδο, στις «Στρατηγικές Κατευθυντήριες Γραμμές για την Πολιτική της Συνοχής κατά την περίοδο 2007-2013», στα σχέδια για τους νέους Κανονισμούς, στην απόφαση για τις «Δημοσιονομικές Προοπτικές 2007-2013». Πρόκειται για εξελίξεις που διευρύνουν αντικειμενικά τα πεδία παρέμβασης για την Αυτοδιοίκηση, γιατί σε πολλά κράτη μέλη υπάρχουν αυτοδιοικούμενες περιφέρειες που μετέχουν αποτελεσματικά στο ευρωπαϊκό γίγνεσθαι, γιατί σε πολλά κράτη μέλη έχουν αποκεντρωθεί στις περιφέρειες σημαντικές αρμοδιότητες και πόροι. Η αντιδιαστολή με τα όσα προς την αντίθετη, την κατεύθυνση του συγκεντρωτισμού, εξελίσσονται στην Ελλάδα εκπέμπει σήμα εγρήγορσης και αντίδρασης για την ελληνική Αυτοδιοίκηση.  

Αα4.
Ο ενισχυμένος ρόλος της Αυτοδιοίκησης κατά την περίοδο 2007-2013 αποτυπώνεται συμπυκνωμένα στην ανάδειξη του κεντρικού ρόλου των πόλεων στην ανάπτυξη και την απασχόληση.  

Οι πόλεις στην Ευρωπαϊκή Ένωση ξαναβρέθηκαν στο επίκεντρο του σχεδιασμού για την περίοδο 2007-2013 διότι σ’ αυτές συγκεντρώνεται το βασικό παραγωγικό δυναμικό της Ένωσης, τόσο το ανθρώπινο, όσο και το άψυχο. Η προώθηση της Στρατηγικής της Λισσαβόνας συμβαδίζει πλήρως, προϋποθέτει, ότι  ενισχύεται και  αξιοποιείται το πολύτιμο παραγωγικό δυναμικό που είναι συγκεντρωμένο στις πόλεις.

Συγχρόνως με την βιώσιμη ανάπτυξη των πόλεων δημιουργούνται βασικοί όροι ώστε να προωθείται η εδαφική συνοχή, καθώς και η κοινωνική συνοχή η οποία δοκιμάζεται από την ανεργία, από τον κοινωνικό αποκλεισμό, από την περιβαλλοντική υποβάθμιση. Ένα μοντέλο προώθησης της εδαφικής συνοχής στην Ευρωπαϊκή Ένωση με τη δικτύωση και την ανάπτυξη των πόλεων δεν είναι παράτολμη υπόθεση.

Οι πόλεις, σε μία Ευρωπαϊκή Ένωση όπου υποχωρεί ο αγροτικός τομέας, μπορούν  να συμβάλλουν, συνδεόμενες με τις αγροτικές περιοχές, και στην υποστήριξη της αγροτικής ανάπτυξης.

Κεντρικός ρόλος για τις πόλεις συνεπάγεται πρακτικά κεντρικό ρόλο για την Αυτοδιοίκηση, ανάδειξή της σε βασική προϋπόθεση ώστε  να αποκτήσει ουσιαστικό περιεχόμενο η στρατηγική για τις πόλεις.

Α2.
Το βασικό πολιτικό ζήτημα που θα βρίσκεται  στον πυρήνα της πορείας της Ευρωπαϊκής Ένωσης κατά την επόμενη προγραμματική περίοδο εκτιμάται ότι είναι αυτό της σύνθεσης που πρέπει να επιτευχθεί ανάμεσα στις δύο βασικές συνιστώσες, στις οποίες συμπυκνώνονται οι πολιτικές και αναπτυξιακές προοπτικές: «Πολιτική για τη Συνοχή» η μία κατεύθυνση, «Στρατηγική της Λισσαβόνας» η άλλη.

Είναι ασύμβατες; Με σαφήνεια χρειάζεται να απαντήσουμε αρνητικά. Το πρόβλημα και οι επιλογές δεν αφορούν τον αποκλεισμό της μιας από τις δύο κατευθύνσεις, αφορούν τις προτεραιότητες, αφορούν το μίγμα της σύνθεσης.

Ένα τέτοιο μίγμα είναι οι «Στρατηγικές Κατευθυντήριες Γραμμές 2007-2013 για την Πολιτική της Συνοχής», το βασικό κείμενο της Ευρωπαϊκής Επιτροπής.

Ένα ανάλογο μίγμα είναι και όσα προτείνει το σχέδιο για το «Εθνικό Στρατηγικό Πλαίσιο Αναφοράς» της Ελλάδας για την περίοδο 2007-2013.

Η Πολιτική για τη Συνοχή έχει ως στόχο την ισόρροπη ανάπτυξη και την σύγκλιση των κρατών μελών και των περιφερειών, επομένως έχει στο κέντρο της την περιφερειακή ανάπτυξη, την οικονομική συνοχή, την κοινωνική συνοχή, την εδαφική συνοχή και την τοπική ανάπτυξη. 

Η Πολιτική για τη Συνοχή θα κινητοποιήσει για τη βιώσιμη ανάπτυξη στο παγκοσμιοποιημένο ανταγωνιστικό περιβάλλον τις οικονομικές, τις παραγωγικές εμπροσθοφυλακές των ευρωπαϊκών κρατών μελών, περιφερειών, κοινωνιών, αλλά συγχρόνως θα μεριμνά και θα επιμένει να πορεύονται προς την ίδια κατεύθυνση και τα άλλα τμήματα.  
Η Πολιτική για τη Συνοχή μπορεί να διεκδικήσει ως στοιχεία αναγνωρισιμότητάς της, την περιφερειακή και τοπική ανάπτυξη, την έμφαση στον άνθρωπο, στην παραγωγή και στην κοινωνική αλληλεγγύη και προστασία, την προστασία του περιβάλλοντος και την αειφορική διαχείριση του. 

Η καινοτομία και η γνώση, οι τεχνολογίες πληροφορικής και επικοινωνιών, δεν εισφέρουν μόνον στην οικονομική μεγέθυνση, αλλά και στην πρόοδο του ανθρώπου, στην κοινωνική συνοχή, επομένως και στην διατηρήσιμη, στην βιώσιμη ανάπτυξη. 

Η Ελλάδα έχει όλους τους λόγους να υιοθετήσει τις αναπτυξιακές προτεραιότητες που έχουν ως σημείο αναφοράς τους την Πολιτική της Συνοχής. Η σύγκλιση παραμένει ως κεντρικός ελληνικός στόχος και η πλήρης αξιοποίηση της Πολιτικής για τη Συνοχή για την επίτευξή του πρέπει να χαρακτηρίζει την ελληνική πολιτική.

Είναι επομένως απαραίτητο να προσδιοριστούν συγκεκριμένοι στόχοι στην κατεύθυνση της Συνοχής και να επενδυθούν οι αντίστοιχοι αναγκαίοι πόροι. 

Η Στρατηγική της Λισσαβόνας έχει τώρα πια μία ορισμένη «ανάγνωση», σηματοδοτεί συγκεκριμένη κατεύθυνση. Τα σημαντικά δεν βρίσκονται μόνο σε αυτά που προτάσσει. Δύσκολα, λόγου χάριν, θα επιχειρηματολογηθεί εναντίωση σήμερα στην Ανταγωνιστικότητα ή στην Κοινωνία της Γνώσης.  Η πραγματική συζήτηση (και αντιπαράθεση) για την ανταγωνιστικότητα αρχίζει όταν εισέλθουμε στο συγκεκριμένο, λ.χ. «Οι χαμηλοί μισθοί εισφέρουν στην ανταγωνιστικότητα της Ελλάδας; Εμείς πιστεύουμε ακριβώς το αντίθετο.». 

Για να αξιολογηθεί αξιόπιστα  η «Λισσαβόνα» πρέπει επίσης μαζί με αυτά που προτάσσει να κρίνουμε και αυτά τα οποία αφήνει πιο πίσω ή και εγκαταλείπει.  

Έχει ιδιαίτερο ενδιαφέρον να δούμε την μέχρι σήμερα «ανάγνωση» της Στρατηγικής της Λισσαβόνας στην ελληνική εφαρμογή της  σε σχέση με την επόμενη προγραμματική περίοδο, όπως την προωθεί η κυβέρνηση με το κατατεθειμένο  «Εθνικό Πρόγραμμα Μεταρρυθμίσεων 2005-2008». 

Δεν είναι κατ΄ αρχήν τυχαίο ότι αγνοήθηκε πλήρως στην κατάρτιση του η Αυτοδιοίκηση. Εδώ η κυβέρνηση συμπορεύτηκε με τις περισσότερες κυβερνήσεις της Ευρωπαϊκής Ένωσης. 

Όμως, αυτή η κυβερνητική πρακτική  στην Ελλάδα, πορεύθηκε παράλληλα, αφ΄ ενός με την μετατροπή του «Εθνικού Προγράμματος Μεταρρυθμίσεων» σε συνώνυμο των επιλογών της κυβερνητικής οικονομικής πολιτικής, αφ΄ ετέρου με την πλήρη αγνόηση βασικών μεταρρυθμιστικών προτάσεων της Ελληνικής Αυτοδιοίκησης, οι οποίες και πραγματικές μεταρρυθμίσεις είναι, και παραπέμπουν ευθέως σε βασικά ζητήματα που αφορούν στην προώθηση της ανταγωνιστικότητας.

Η ΚΕΔΚΕ αγωνίζεται για μια περιφερειακή και τοπική διάσταση της αναθεωρημένης στρατηγικής της Λισσαβόνας. Επίσης, με απόφαση του τελευταίου Συνεδρίου της, κατέθεσε 3 βασικές μεταρρυθμιστικές προτάσεις: Περιφερειακή Αυτοδιοίκηση, Μητροπολιτική Διακυβέρνηση, Φορολογική Αποκέντρωση. Τα περιεχόμενα τους τέμνουν με σύγχρονο τρόπο και βασικά ζητήματα που αφορούν την προώθηση των στόχων της «Λισσαβόνας». Οι μεταρρυθμίσεις στο πολιτικό και διοικητικό σύστημα της χώρας, στην ελληνική δημόσια διοίκηση, στα δημοσιονομικά, είναι θεμελιώδη ζητήματα που επηρεάζουν την ανταγωνιστικότητα της χώρας, πρέπει να είναι συστατικά οποιασδήποτε σοβαρής συζήτησης για την Στρατηγική της Λισσαβόνας.

Από αυτή την μεταρρυθμιστική παρέμβαση της Αυτοδιοίκησης,  η οποία μπορεί να χαρακτηριστεί και ως συμβολή της προς τη  «Λισσαβόνα», χρειάζεται να κρατηθεί το συμπέρασμα ότι η Αυτοδιοίκηση δεν «εκχωρεί την Λισσαβόνα», αλλά μετέχει πλήρως στην διαβούλευση για τη διαμόρφωση του «μίγματος», για την  ανάδειξη της ανάγκης των μεταρρυθμίσεων, για την προώθηση  κρίσιμων διαστάσεων της Στρατηγικής της Λισσαβόνας που επηρεάζουν θετικά και αποφασιστικά την ανάπτυξη της χώρας, την κατάσταση της κοινωνίας και των εργαζομένων.

Για τις διαστάσεις αυτές η Αυτοδιοίκηση δεν διαβουλεύεται μόνον, αλλά αναλαμβάνει και πρωτοβουλίες, οι οποίες έμπρακτα τις προωθούν και τις ενισχύουν. Η «Κοινωνία της Πληροφορίας» είναι ένα τέτοιο βασικό συστατικό της Στρατηγικής της Λισσαβόνας που η ΚΕΔΚΕ, ήδη από το 2004, με συνολικό σχέδιο, με προτάσεις, συστηματικά προωθεί και υποστηρίζει.

Το πρώτο σοβαρό δείγμα κυβερνητικής πολιτικής προς άλλη κατεύθυνση είναι το «Εθνικό Πρόγραμμα Μεταρρυθμίσεων 2005-2008», όπου υιοθετούνται πολλές από τις ιδέες μιας  νεοφιλελεύθερης εκδοχής της Στρατηγικής της Λισσαβόνας.

Στο σχέδιο του «Εθνικού Στρατηγικού Πλαισίου Αναφοράς» για την προγραμματική περίοδο 2007-2013, το οποίο πρέπει να είναι ο κορμός του αναπτυξιακού σχεδιασμού της χώρας, αναμέναμε να αποτυπωθούν ευκρινέστερα οι βασικές ιδέες της κυβέρνησης, αλλά και τα αποτελέσματα ενός διαλόγου με τους κοινωνικούς εταίρους, στον οποίο πήρε μέρος και η Αυτοδιοίκηση.

Το σχέδιο «Ε.Σ.Π.Α. 2007-2013» κινείται εξ ορισμού στο πλαίσιο που θέτουν οι κοινοτικές «Στρατηγικές Κατευθυντήριες Γραμμές» για την Πολιτική της Συνοχής 2007-2013. Επομένως αναμετράται με τα βασικά ζητήματα που αφορούν στην Πολιτική της Συνοχής.

Ποια είναι η οπτική που χαρακτηρίζει το ελληνικό σχέδιο του ΕΣΠΑ 2007-2013; Συγκεντρωτισμός και Κρατισμός. 

Σε 80 σελίδες κειμένου υπάρχουν ελάχιστες αναφορές στην Αυτοδιοίκηση. 

Στο «δια ταύτα» μιας, κατά τα άλλα, ενδιαφέρουσας προσέγγισης για τον άξονα «Περιφερειακή Ανάπτυξη», η Αυτοδιοίκηση δεν υπάρχει, η «κατευθυντήρια γραμμή» για την ανάπτυξη των πόλεων μένει μετέωρη και αναξιοποίητη.

Αν μάλιστα συνδυασθεί αυτή η κομβική υστέρηση του σχεδίου του Ε.Σ.Π.Α. με την μη κατάθεση μέχρι τώρα διακριτού σχεδίου για την Αγροτική Ανάπτυξη, όπως έχει υποχρέωση να πράξει και η Ελλάδα, η κατ΄ εξοχήν «αγροτική» Ελλάδα, τότε ορθά εκτιμούμε ότι η Πολιτική για τη Συνοχή δεν ανήκει στις προτεραιότητες  του κυβερνητικού σχεδιασμού. 

Το σχήμα των «5+13» Περιφερειών με την κυριαρχία των κρατικών «Τελικών Δικαιούχων» είναι αναποτελεσματικό, θα δημιουργήσει πρόσθετα προβλήματα εφαρμογής στα συγχρηματοδοτούμενα Επιχειρησιακά Προγράμματα, θα περιπλέξει περαιτέρω τις διαδικασίες, όταν το αίτημα και οι  υποδείξεις από την Ευρωπαϊκή Επιτροπή είναι η απλούστευση των διαδικασιών.

Μετά το Εθνικό Πρόγραμμα Μεταρρυθμίσεων, το σχέδιο του Ε.Σ.Π.Α., είναι η κυβερνητική πρόταση για τον τρόπο διαχείρισης του 4ου Κ.Π.Σ., είναι αυτό  που σφραγίζει την κυβερνητική πολιτική για την επόμενη Προγραμματική Περίοδο, και επομένως όσα προβλήματα και υστερήσεις εντοπίζονται εκεί επηρεάζουν ευρύτερα αρνητικά και πρέπει να αντιμετωπιστούν.

Η Αυτοδιοίκηση έχει τοποθετηθεί με σαφήνεια αρνητικά απέναντι σε μία πρόταση που ενώ επαγγέλλεται αποτελεσματικότερη και απλούστερη διαχείριση, φορτώνει το σύστημα με την βαθμίδα των υπερπεριφερειών, οδηγώντας αναπότρεπτα σε σύγχιση, σε νέα εμπόδια, δυσλειτουργίες και καθυστερήσεις.  

Είναι οπισθοδρόμηση η ιδέα των 13 κρατικών φορέων που θα αναλάβουν να υλοποιήσουν και να διαχειριστούν τα έργα της Αυτοδιοίκησης. Είναι διαχειριστική και πολιτική οπισθοδρόμηση. 

Η κεντρική μας ιδέα, η κεντρική μας πολιτική είναι ότι η Αυτοδιοίκηση και είναι ανάγκη, για τη χώρα και την κοινωνία, και μπορεί να έχει διακριτό και αναβαθμισμένο ρόλο στο σχεδιασμό, την εφαρμογή και την διαχείριση των Προγραμμάτων της 4ης Προγραμματικής Περιόδου 2007-2013.

Α3.
Και αυτό δεν είναι μία αστήρικτη θέση. Εδράζεται σε έργο, σε μετρήσιμη αξιοποίηση πόρων, σε προσπάθειες του πολιτικού προσωπικού και των εργαζομένων της Αυτοδιοίκησης.

Η Αυτοδιοίκηση έχει να επιδείξει αξιόλογο έργο στην εφαρμογή των Επιχειρησιακών Προγραμμάτων 2000-2006. Τα προβλήματα που υπάρχουν δεν αναιρούν τη σημαντική και ιδιαίτερα αισιόδοξη πραγματικότητα ότι η Αυτοδιοίκηση ενσωματώνει όλο και ευρύτερα στην πολιτική της την ιδέα της αξιοποίησης των κοινοτικών πόρων για την προώθηση του αναπτυξιακού της σχεδιασμού.

Η πρωτοβάθμια Αυτοδιοίκηση έχει σήμερα ενταγμένα έργα στα Επιχειρησιακά Προγράμματα 2000-2006 που υπερβαίνουν σε προϋπολογισμό τα 3,2 δις ευρώ και αντιστοιχούν στο 10% του συνόλου των προγραμμάτων. Η πρωτοβάθμια Αυτοδιοίκηση έχει απορροφήσει πλέον από 1,2 δις ευρώ. Στα Περιφερειακά Επιχειρησιακά Προγράμματα οι επιδόσεις της πρωτοβάθμιας Αυτοδιοίκησης ήταν κατά το 2005 καλύτερες από αυτές από τους μέσους όρους των Π.Ε.Π.. 

Το 95 % των Δήμων και των Κοινοτήτων της χώρας, 979 τον αριθμό , έχουν εντάξει 1 τουλάχιστον έργο σε Επιχειρησιακό Πρόγραμμα 2000-2006.

Δεν είμαστε της άποψης ότι όλοι οι Ο.Τ.Α. μπορούν να είναι «Τελικοί Δικαιούχοι» κατά την επόμενη προγραμματική περίοδο. 

Όμως τα στοιχεία δείχνουν ότι υπάρχουν φορείς της πρωτοβάθμιας Αυτοδιοίκησης που μπορούν να επωμισθούν αυτό τον ρόλο : 150 Ο.Τ.Α. έχουν ενταγμένα έργα προϋπολογισμού για τον καθένα μεγαλύτερο από 5 εκ. ευρώ, ενώ 72 Ο.Τ.Α. έχουν ενταγμένα έργα προϋπολογισμού μεγαλύτερου από 10 εκ. ευρώ.

Α4.
Ποιες πρέπει να είναι οι προτεραιότητες της Αυτοδιοίκησης για τη νέα περίοδο;

Είναι πρώτα από όλα προγραμματικές. 

Η ανάπτυξη έχει περιεχόμενο, έχει κατευθύνσεις και δράσεις, έχει στόχους.

Προτείνουμε τις ακόλουθες:

1η:
Βιώσιμες Περιφέρειες με αιρετή Περιφερειακή Αυτοδιοίκηση, με στόχο την ισόρροπη ανάπτυξη των πόλεων και των αγροτικών περιοχών

2η:
Κοινωνία της Πληροφορίας για όλους και Αναβάθμιση της Τοπικής Αυτοδιοίκησης.  

Από την Αυτοδιοίκηση – με νέα ψηφιακά μέσα, με τη βελτίωση της διοικητικής της ικανότητας - για τον πολίτη, για τις επιχειρήσεις, για τη δημοκρατία και την κοινωνική συνοχή, για την ανταγωνιστικότητα.

3η: 
Στην εποχή της κοινωνίας της γνώσης και του ανταγωνισμού, αυξάνονται οι ευθύνες της Αυτοδιοίκησης,  για την ανάπτυξη του Ανθρώπινου Δυναμικού, για την απασχόληση, για την κοινωνική αλληλεγγύη και φροντίδα.

4η: 
Ο αποφασιστικός ρόλος της Αυτοδιοίκησης για να συναντηθούν η «Λισσαβόνα» με τη «Συνοχή» στην Προστασία και Αναβάθμιση του Περιβάλλοντος , στην Αειφόρο Ανάπτυξη.

5η:
Βελτίωση της προσπελασιμότητας σε τοπικό επίπεδο και των υπηρεσιών της Τοπικής Αυτοδιοίκησης προς τους πολίτες, με την κατασκευή και βελτίωση των έργων τοπικής τεχνικής υποδομής και την ευρύτερη δυνατή αποκέντρωση των «υπηρεσιών γενικού οικονομικού συμφέροντος» στην Τοπική Αυτοδιοίκηση.

6η:
Καινοτομία και Επιχειρηματικότητα σε τοπικό επίπεδο, προϋποθέσεις της ενδογενούς ανάπτυξης. 

7η: Διεθνική, Διαπεριφερειακή, Διασυνοριακή Συνεργασία, με ενεργό συμμετοχή και πρωτοβουλία της Αυτοδιοίκησης, για την ενίσχυση της ανάπτυξης των Περιφερειών, για την προστασία του περιβάλλοντος, για την κοινωνική συνοχή.

Η Αυτοδιοίκηση στην 4η Προγραμματική Περίοδο διεκδικεί  και μπορεί να επωμιστεί τους ρόλους του Τελικού Δικαιούχου και του Ενδιάμεσου Φορέα. «Τελικός Δικαιούχος» και «Ενδιάμεσος Φορέας» της Αυτοδιοίκησης και όχι κρατικός. Με μορφές είτε μεμονωμένα ως συγκεκριμένος Δήμος ή Νομαρχία, είτε ως Νομικό Πρόσωπο Ο.Τ.Α. (λ.χ. Αναπτυξιακή Εταιρεία Ο.Τ.Α.).  

Με οποιαδήποτε μορφή φορέα και αν ενεργοποιηθεί η Αυτοδιοίκηση, ασφαλώς  ο συγκεκριμένος φορέας θα πιστοποιηθεί. 

Α5.
 ΠΕΡΙΕΧΟΜΕΝΑ για τις «Στρατηγικές Κατευθύνσεις της Αυτοδιοίκησης»

1η στρατηγική κατεύθυνση: Βιώσιμες Περιφέρειες με αιρετή Περιφερειακή Αυτοδιοίκηση, με στόχο την ισόρροπη ανάπτυξη των πόλεων και των αγροτικών περιοχών
Στο επίπεδο της σημερινής Περιφέρειας  διαμορφώνεται το Περιφερειακό Αναπτυξιακό Πρόγραμμα για τη περίοδο 2007-2013.

1.1. Το Πρόγραμμα αρθρώνεται πάνω σε ένα (ιεραρχημένο) δίκτυο, το οποίο συγκροτούν τα αστικά κέντρα και οι αγροτικές περιοχές που συνδέονται με αυτά και αναπτύσσεται στη βάση αυτού του υποβάθρου αστικών κέντρων και αγροτικών περιοχών. Η βιώσιμη ανάπτυξη των πόλεων και των συνδεμένων αγροτικών περιοχών είναι ο κινητήριος πυρήνας αλλά και το μεγαλύτερο μέρος της βιώσιμης ανάπτυξης της Περιφέρειας. Ο ρόλος της Αυτοδιοίκησης, όλων των βαθμών, είναι καθοριστικός.  

1.2.
Η Αθήνα και η Θεσσαλονίκη είναι, σε κλίμακα ευρωπαϊκή, μητροπόλεις μεσαίου μεγέθους και περιφερειακής εμβέλειας, οι οποίες για να κινούνται με επιτυχία στο παγκοσμιοποιημένο και ανταγωνιστικό περιβάλλον, απαιτούνται συστηματικές προσπάθειες, υψηλές επενδύσεις και αξιόπιστος προγραμματισμός. (βλέπε μελέτη Ι.Τ.Α. της ΚΕΔΚΕ για «Μητροπολιτική Διακυβέρνηση»)
Στις Μητροπολιτικές Περιοχές της Αθήνας και της Θεσσαλονίκης, οι προτεραιότητες της Αυτοδιοίκησης στον αναπτυξιακό προγραμματισμό είναι οι ακόλουθες: 

· να αντιμετωπιστούν σε μητροπολιτική κλίμακα - με ιεραρχήσεις, καταμερισμούς και συντονισμό, ώστε να προκύψουν αποτελέσματα και βέλτιστη διαχείριση πόρων - βασικά προβλήματα, όπως η διαχείριση των απορριμμάτων, η οργάνωση του χώρου (αντιμετώπιση της προαστειοποίησης και της ραγδαίας ανάπτυξης της Ανατολικής Αττικής), οι συνδυασμένες μεταφορές, τα σύγχρονα ζητήματα που αφορούν στο ανθρώπινο δυναμικό (βελτίωση της ποιότητας ζωής σχετιζόμενη με τον πολιτισμό, τον αθλητισμό, το φυσικό περιβάλλον, την ανεργία, τους μετανάστες, τα φαινόμενα κοινωνικού αποκλεισμού που πυκνώνουν).

· να υποστηριχθεί η ανταγωνιστική παρουσία των μητροπολιτικών κέντρων της Ελλάδας στο ευρωπαϊκό γίγνεσθαι, στις εξελίξεις στα Βαλκάνια και την Μεσόγειο, με την ενίσχυση των συγκριτικών πλεονεκτημάτων. 

 1.3.
Στις Νησιωτικές Περιφέρειες ο αναπτυξιακός ρόλος της Αυτοδιοίκησης μεγεθύνεται. Το αναπτυξιακό πρόγραμμα της νησιωτικής Περιφέρειας παράγεται από τα αναπτυξιακά προγράμματα των νησιών, και εκεί ο ρόλος του αστικού κέντρου κάθε νησιού και η συσχέτισή του με την αγροτική ενδοχώρα είναι αποφασιστικά. 

Το  Εθνικό Σχέδιο Αγροτικής Ανάπτυξης 2007-2013 - με δεδομένη την αναφορά του Κανονισμού 1650 / 2005 για το Ευρωπαϊκό Γεωργικό Ταμείο Αγροτικής Ανάπτυξης (Ε.Γ.Τ.Α.Α.) στην χρηματοδότηση των νησιών του Αιγαίου -, πρέπει να αξιοποιηθεί ιδιαίτερα ώστε να συμβάλλει στην υλοποίηση του αναπτυξιακού σχεδιασμού της Αυτοδιοίκησης στις νησιωτικές Περιφέρειες.

Ο Άξονας 1 για τις «Βιώσιμες  Περιφέρειες με αιρετή Περιφερειακή Αυτοδιοίκηση» είναι ο κορμός της πρότασης της Αυτοδιοίκησης, επειδή αυτός κυρίως ενσωματώνει την κατεύθυνση της ανάπτυξης των περιφερειών, της τοπικής ανάπτυξης, του κεντρικού ρόλου και της ευθύνης της αυτοδιοίκησης. 

Εδράζεται στην προώθηση της ιδέας των πόλεων ως κινητήριων δυνάμεων της ανάπτυξης. Περιλαμβάνει το σύνολο των τομέων στους οποίους δραστηριοποιείται η Αυτοδιοίκηση. 

· Βελτίωση, Συμπλήρωση των Υποδομών και των Δικτύων Μεταφορών, Ενέργειας, Τηλεπικοινωνιών 

· Εκσυγχρονισμός, Αναδιοργάνωση των δομών της Αυτοδιοίκησης για τη βελτίωση της διοικητικής ικανότητας και της εξυπηρέτησης των πολιτών και των επιχειρήσεων

· Υποδομές κοινωνικών εξυπηρετήσεων 

· Καινοτομία, Κοινωνία της Γνώσης, Κοινωνία της Πληροφορίας

· Τουρισμός, Πολιτισμός, Αθλητισμός

· Χωροταξικός και Πολεοδομικός Σχεδιασμός

· Περιβαλλοντική Διαχείριση και Προστασία

· Ενίσχυση της Επιχειρηματικότητας (κρατικές ενισχύσεις, κανονιστικό πλαίσιο, ευαισθητοποίηση, προβολή)

· Ανθρώπινο Δυναμικό 

· Ανάπτυξη του Αγροτικού Χώρου

Παράλληλα όμως με την Περιφερειακή Ανάπτυξη, η Αυτοδιοίκηση συμμετέχει ενεργά στην προώθηση των Εθνικών Αναπτυξιακών Στόχων και οποιαδήποτε απόπειρα να αποκλειστεί από το σχεδιασμό και την εφαρμογή τους θα έρχεται σε αντίθεση με τις αρχές της εταιρικότητας και της επικουρικότητας.   
2η στρατηγική κατεύθυνση για την Αυτοδιοίκηση:

Κοινωνία της Πληροφορίας για όλους και Αναβάθμιση της Τοπικής Αυτοδιοίκησης. 
Από την Αυτοδιοίκηση – με νέα ψηφιακά μέσα, με τη βελτίωση της διοικητικής της ικανότητας - για τον πολίτη, για τις επιχειρήσεις, για τη δημοκρατία και την κοινωνική συνοχή, για την ανταγωνιστικότητα.

Η εφαρμογή αυτής της στρατηγικής κατεύθυνσης επιδιώκεται,  τόσο με τα περιφερειακά Επιχειρησιακά Προγράμματα 2007-2013, όσο και με τα τομεακά.

Από την Αυτοδιοίκηση αναζητούνται χρηματοδοτήσεις τόσον από ΕΤΠΑ, όσο και από ΕΚΤ.

Οι χωρικές αναφορές των προγραμμάτων εφαρμογής της στρατηγικής κατεύθυνσης για την ΚτΠ έχουν ποικιλία (πόλη, ευρύτερη περιοχή, περιφέρεια, διαπεριφερειακή αναφορά)

· παροχή από την Αυτοδιοίκηση ηλεκτρονικών  υπηρεσιών  σε πραγματικό χρόνο (on-line) προς τους πολίτες και τις επιχειρήσεις

· βελτίωση των συνθηκών  εργασίας  και της ποιότητας της  λειτουργίας της Αυτοδιοίκησης, της συνεργασίας με τους φορείς της Δημόσιας Διοίκησης και της Αυτοδιοίκησης

· διαμόρφωση νέων επιχειρηματικών δυνατοτήτων και ευκαιριών (διεύρυνση των ορίων της αγοράς τους, βελτίωση της παραγωγικότητάς τους και της ανταγωνιστικής τους θέσης) για όλες τις επιχειρήσεις που δραστηριοποιούνται στην τοπική οικονομία και ιδιαίτερα για τις μικρότερες και αυτές που εδρεύουν στις πιο απομακρυσμένες περιοχές,

· προώθηση της τοπικής ανάπτυξης μέσα από την ενθάρρυνση  επενδύσεων στις  τεχνολογίες της πληροφορικής και των επικοινωνιών και την αναγκαία κατάρτιση του ανθρώπινου δυναμικού,

· τεκμηριωμένη υποστήριξη της διαδικασίας λήψης των αποφάσεων,  μέσω της πρόσβασης και  της επεξεργασίας των διαθέσιμων και χρήσιμων πληροφοριών, την επικοινωνία και την αξιοποίηση των εμπειριών της Αυτοδιοίκησης στον ελληνικό και τον ευρωπαϊκό χώρο,  

·  οργανωμένη υποστήριξη  διαδικασιών δημόσιας διαβούλευσης με τους πολίτες σε κρίσιμα θέματα και επιλογές πολιτικής. 

3η στρατηγική κατεύθυνση για την Αυτοδιοίκηση:

Στην εποχή της κοινωνίας της γνώσης και του ανταγωνισμού, αυξάνονται οι ευθύνες της Αυτοδιοίκησης,  για την ανάπτυξη του Ανθρώπινου Δυναμικού, για την απασχόληση, για την κοινωνική αλληλεγγύη και φροντίδα.

Η εφαρμογή της στρατηγικής κατεύθυνσης για το «Ανθρώπινο Δυναμικό»  επιδιώκεται,  τόσο με τα περιφερειακά Επιχειρησιακά Προγράμματα 2007-2013, όσο και με τα τομεακά.

Έχει κρίσιμη σημασία στα Περιφερειακά Επιχειρησιακά Προγράμματα της 4ης Προγραμματικής Περιόδου 2007-2013 να είναι ενισχυμένος ο άξονας του ανθρώπινου δυναμικού.

Η ανταγωνιστικότητα της πόλης, η ελκυστικότητα της βιώσιμης πόλης, βασίζονται στο ανθρώπινο δυναμικό, στις ευκαιρίες απασχόλησης, σε δίκτυα κοινωνικής ασφάλειας και αλληλεγγύης, στην διάδοση και υποστήριξη της συλλογικότητας, της κοινωνικότητας, της συμμετοχής, της αποδοχής και αξιοποίησης της πολυπολιτισμικότητας.

Η Αυτοδιοίκηση, με βάση την εμπειρία της, την διευθυντική ευθύνη για την περιοχή της και τις πόλεις της, σχεδιάζει και υλοποιεί για τις τοπικές κοινωνίες στα ζητήματα που αφορούν την πληροφόρηση, την εκπαίδευση,  την κατάρτιση, την απασχόληση, την πρόνοια και την κοινωνική αλληλεγγύη.

Το ανθρώπινο δυναμικό που έχει γνώσεις και ικανότητες και είναι συλλογικά δραστηριοποιούμενο και κοινωνικά ασφαλές,  είναι βασικός παράγων βελτίωσης της ανταγωνιστικότητας των περιοχών και των πόλεων.

Η ίδια η Αυτοδιοίκηση οργανώνει την ανάπτυξη του πολιτικού και διοικητικού προσωπικού της, τη βελτίωση της ικανότητάς του, των συνθηκών της ζωής του στην περιοχή και τις πόλεις της. 

 4η  στρατηγική κατεύθυνση για την Αυτοδιοίκηση:

Ο ρόλος της Αυτοδιοίκησης είναι αποφασιστικός για να συναντηθούν η «Λισσαβόνα» με τη «Συνοχή» στην Προστασία και Αναβάθμιση του Περιβάλλοντος , στην Αειφόρο Ανάπτυξη.
Αναπτυγμένη, ανταγωνιστική, ελκυστική πόλη, προϋποθέτει αστικό περιβάλλον κατάλληλο για την ανθρώπινη υγεία και την υψηλή ποιότητα ζωής. Αστικά και αγροτικά κέντρα με τέτοιο περιβάλλον γίνονται πόλοι οικονομικής ανάπτυξης και κοινωνικής ευημερίας.

Η  Αυτοδιοίκηση έχει αποφασιστικό ρόλο στην περιβαλλοντική προστασία και την αειφόρο περιβαλλοντική διαχείριση. 

Οι προτεραιότητες, της διαχείρισης του αστικού χώρου, των βιώσιμων μεταφορών, της δόμησης και του πολεοδομικού σχεδιασμού, η ενσωμάτωση των ευρωπαϊκών κανονισμών για την περιβαλλοντική διαχείριση σε τοπικό επίπεδο, πρέπει να αποτελούν συστατικά στοιχεία του σχεδιασμού και της δράσης των τοπικών αρχών.

Η αειφόρος περιβαλλοντική διαχείριση είναι συστατικό της ανάπτυξης του αγροτικού χώρου. Τόσο στις περιοχές υψηλής περιβαλλοντικής προστασίας NATURA, όσο και στον άλλο μη αστικό χώρο, η διατήρηση υψηλής ποιότητας στο φυσικό περιβάλλον είναι προϋπόθεση οικονομικής ανάπτυξης και ανταγωνιστικότητας.

5η στρατηγική κατεύθυνση για την Αυτοδιοίκηση:

Βελτίωση της προσπελασιμότητας σε τοπικό επίπεδο και των υπηρεσιών της Τοπικής Αυτοδιοίκησης προς τους πολίτες, με την κατασκευή και βελτίωση των έργων τοπικής τεχνικής υποδομής και την ευρύτερη δυνατή αποκέντρωση των «υπηρεσιών γενικού οικονομικού συμφέροντος» στην Τοπική Αυτοδιοίκηση.

Τα έργα τοπικής τεχνικής υποδομής θα πρέπει να αφορούν το σύνολο των αρμοδιοτήτων της Τοπικής Αυτοδιοίκησης: συγκοινωνιακά έργα, ύδρευση και αποχέτευση κλπ, η δε αποκέντρωση υπηρεσιών θα πρέπει να βασίζεται στις διατάξεις για τις αρμοδιότητες που περιλαμβάνονται στον προετοιμαζόμενο νέο Δημοτικό και Κοινοτικό Κώδικα.

6η στρατηγική κατεύθυνση για την Αυτοδιοίκηση:

Καινοτομία και Επιχειρηματικότητα σε τοπικό επίπεδο, προϋποθέσεις της ενδογενούς ανάπτυξης.
Ενδεικτικά, οι στόχοι που  μπορεί να προωθήσει η Τοπική Αυτοδιοίκηση είναι:

· Διευκόλυνση της καινοτομίας και προώθηση της επιχειρηματικότητας σε τοπικό επίπεδο.

· Προσέλκυση επενδύσεων και υποστήριξη των επιχειρήσεων, ιδίως των Μ.Μ.Ε.

· Δημιουργία των αναγκαίων τοπικών τεχνικών υποδομών.

· Αξιοποίηση δημοτικών ακινήτων και τοπικών πλουτοπαραγωγικών πόρων για τη δημιουργία επιχειρήσεων.

· Έκδοση κανονιστικών αποφάσεων, τροποποίηση δημοτικών τελών και λήψη διοικητικών μέτρων για τη διευκόλυνση των επιχειρήσεων.

· Ανάδειξη της κοινωνικής αξίας του «επιχειρείν».

· Δημιουργία ή ανάπτυξη των θεσμών διαβούλευσης οικονομίας – κοινωνίας.

7η στρατηγική κατεύθυνση για την Αυτοδιοίκηση:
Η Διαπεριφερειακή, Διεθνική, Διασυνορική Συνεργασία μπορεί και πρέπει να αναδειχθεί σε προνομιακό πεδίο για την χώρα. 

Οι Περιφέρειες και οι Πόλεις της Ελλάδας, λόγω της γεωγραφικής τους θέσης στη Μεσόγειο και τα Βαλκάνια, της γειτνίασης με νέες χώρες της Ένωσης, αλλά και με χώρες υπό ένταξη και υποψήφιες, έχουν ευρύ πεδίο να αξιοποιήσουν πλήρως τους πόρους για την Διαπεριφερειακή Συνεργασία. Ανάλογα ισχυρά κίνητρα καταγράφονται σχετικά με τη συνεργασία των ελληνικών Περιφερειών με ευρωπαϊκές Περιφέρειες υψηλής ανάπτυξης, όπου δημιουργούνται όροι βελτίωσης της ανταγωνιστικότητας, συμμετοχής ελληνικών Περιφερειών, των ελληνικών Πόλεων, στους πλέον αναπτυγμένους πόλους και δίκτυα της Ευρωπαϊκής Ένωσης. 

Τα πεδία της συνεργασίας δεν αφορούν μόνον υποδομές, αλλά είναι ανάγκη να επεκταθούν στα πεδία του ανθρώπινου δυναμικού, της περιβαλλοντικής προστασίας, της ενεργειακής δικτύωσης, των Τεχνολογικών Πληροφορικής και Επικοινωνιών. 

Η ευελιξία, η αποτελεσματικότητα, ο πλούτος στα αντικείμενα της συνεργασίας, είναι πρόσθετα πλεονεκτήματα για την ενεργό συμμετοχή της Αυτοδιοίκησης τόσο στον σχεδιασμό, όσο και την εφαρμογή των προγραμμάτων διασυνοριακής, διαπεριφερειακής, διεθνικής συνεργασίας.

Και για τον λόγο αυτό δράσεις συνεργασίας πρέπει να περιληφθούν και στα περιφερειακά επιχειρησιακά προγράμματα 2007-2013.

Β.
Η Αυτοδιοίκηση για το προτεινόμενο Σχέδιο Ε.Σ.Π.Α. 2007 – 2013

Β.1.
Συνολική τοποθέτηση για το Σχέδιο Ε.Σ.Π.Α. 2007 – 2013

Το σχέδιο για το «Εθνικό Στρατηγικό Πλαίσιο Αναφοράς (Ε.Σ.Π.Α.) 2007-2013» που έχει προτείνει προς διαβούλευση η κυβέρνηση έχει δύο βασικά χαρακτηριστικά που περιορίζουν την εμβέλεια, τη σημασία και το εύρος της αποδοχής του από τις κοινωνικές και πολιτικές δυνάμεις :

· Είναι έτσι δομημένο ώστε, ο επιχειρησιακός σχεδιασμός για την εφαρμογή του και η εφαρμογή του να ανατίθενται, σχεδόν αποκλειστικά, στο υφιστάμενο πολιτικό και διοικητικό σύστημα της χώρας, το οποίο σφραγίζεται από τον αναχρονιστικό συγκεντρωτισμό του κράτους, από τον φόβο και την αντιπαλότητα με την Αυτοδιοίκηση και την κοινωνία των πολιτών. 

Είναι επομένως πίσω και από τις κατευθύνσεις που θέτει η ίδια η Ευρωπαϊκή Ένωση για την προγραμματική περίοδο 2007-2013, οι οποίες αναδεικνύουν σε κρίσιμους, καθοριστικούς παράγοντες για το μέλλον της Ένωσης την ανάπτυξη των Περιφερειών, την ανάληψη πρώτων ευθυνών από την Αυτοδιοίκηση. 

Έτσι, το ελληνικό Ε.Σ.Π.Α. 2007-2013 διατρέχει εξ αρχής τον κίνδυνο να αποδειχθεί αναποτελεσματικό, να οδηγήσει σε σπατάλη και απώλεια πόρων.

Οι πρόσφατες προτάσεις της ΚΕΔΚΕ υποδεικνύουν αλλαγές, οι οποίες μπορούν να υποστηρίξουν την ολοκληρωμένη αξιοποίηση των δυνατοτήτων που υπάρχουν για την χώρα στη νέα προγραμματική περίοδο 2007-2013.  Οι προτάσεις της ΚΕΔΚΕ, οι οποίες κατατέθηκαν τον Ιανουάριο 2006 και στην Επίτροπο κα Ντ. Χούμπνερ, εμπνέονται και αντιστοιχούν στις αναγκαίες μεταρρυθμίσεις στο πολιτικό και διοικητικό σύστημα της χώρας (Περιφερειακή Αυτοδιοίκηση, Μητροπολιτική Διακυβέρνηση σε Αττική και Θεσσαλονίκη), απαιτούν και βασίζονται στην έμπρακτη αναγνώριση της εταιρικότητας για την Αυτοδιοίκηση, υποστηρίζουν αλλαγές στο σύστημα σχεδιασμού και διαχείρισης της νέας προγραμματικής περιόδου.

· Στα θεματικά περιεχόμενα του σχεδίου Ε.Σ.Π.Α. 2007-2013 περιέχονται οι βασικοί τομείς που τίθενται, τόσο από την πρόταση για τις «Κατευθυντήριες Γραμμές για την Πολιτική της Συνοχής 2007-2013» της Ευρωπαϊκής Επιτροπής, όσο και από το «Εθνικό Πρόγραμμα Μεταρρυθμίσεων 2005-2008» της ελληνικής κυβέρνησης.

Η διάρθρωση των θεματικών αξόνων του σχεδίου Ε.Σ.Π.Α., η μεταξύ τους συσχέτιση και κυρίως το «αναπτυξιακό όραμα» ανά άξονα και οι «προτεραιότητες» που τίθενται, αλλά και αυτές που παραλείπονται, χαρακτηρίζουν ένα αναπτυξιακό σχέδιο το οποίο υπολείπεται από τις ανάγκες της βιώσιμης, ανταγωνιστικής πορείας της χώρας στο πλαίσιο της Ευρωπαϊκής Ένωσης που αλλάζει. 

Ακόμη και η υπεροχή της «Στρατηγικής της Λισσαβόνας» έναντι της «Πολιτικής για την Συνοχή», την οποία υιοθετεί το ελληνικό σχέδιο Ε.Σ.Π.Α. 2007-2013, είναι σε βασικά σημεία μηχανιστική (κοινωνία της γνώσης, κοινωνία της πληροφορίας) και οριοθετημένη από τις προτεραιότητες του μοντέλου του συγκεντρωτικού κράτους.

Η ανάπτυξη των Περιφερειών, η ανάπτυξη των πόλεων, είναι «απλώς» τμήματα του προτεινόμενου από την κυβέρνηση για την Ελλάδα αναπτυξιακού σχεδίου, και όχι βασικές κατευθύνσεις για τον σχεδιασμό και την εφαρμογή, οι οποίες, κατά την θέση της Αυτοδιοίκησης, πρέπει να διαπερνούν οριζόντια το σύνολο του ελληνικού Ε.Σ.Π.Α. 2007-2013. 

Πρέπει να επισημανθεί, ότι συνιστά ουσιώδες, πολιτικού μεγέθους, πρόβλημα, η απουσία των κατευθύνσεων και των προτάσεων για την ανάπτυξη του Αγροτικού Χώρου,  από το ελληνικό σχέδιο Ε.Σ.Π.Α. 2007-2013. Η Ελλάδα έχει σημαντικό αγροτικό τομέα και μεγάλο αγροτικό χώρο, που δοκιμάζονται από τις αλλαγές στην Κ.Α.Π. και τις άλλες εξελίξεις, επηρεάζοντας ευθέως και την οικονομική και κοινωνική κατάσταση των αστικών περιοχών.

Β.2.
Ο ρόλος των Πόλεων και των ΟΤΑ στην ανάπτυξη, στο πλαίσιο της εταιρικότητας και της επικουρικότητας.

Οι ευρωπαϊκές στρατηγικές κατευθύνσεις για την πολιτική συνοχής για την επόμενη προγραμματική περίοδο, αποδίδουν ιδιαίτερη σημασία  στη συμβολή των πόλεων στην ανάπτυξη και στην απασχόληση


Οι ΟΤΑ αποτελούν τη θεσμική έκφραση των πόλεων και γενικότερα των αστικών κέντρων, στο πλαίσιο του πολιτικού και διοικητικού συστήματος της χώρας. Με την έννοια αυτή, η Τοπική Αυτοδιοίκηση, ως μια οργανική βαθμίδα του Ευρωπαϊκού οικοδομήματος, αναλαμβάνει, στο πλαίσιο των πολιτικών και διοικητικών δομών του κράτους,  καθοριστικό ρόλο στην αναπτυξιακή διαδικασία της επόμενης προγραμματικής περιόδου (2007-2013). 

Οι ΟΤΑ, και τα αστικά κέντρα ειδικότερα, μπορούν να αποτελέσουν σημεία ανάπτυξης σε μια διαδικασία «από τα κάτω προς τα πάνω», εντασσόμενα με σχέση επικουρικότητας και συμπληρωματικότητας στην ευρύτερη λογική του Ε.Σ.Π.Α.


Οι ΟΤΑ, ως θεσμικοί εκφραστές των τόπων συμπύκνωσης της αναπτυξιακής δυναμικής, μπορούν, ανάλογα με το δυναμισμό τους και τις λειτουργίες τους, τόσο τις γενικές, όσο και τις εξειδικευμένες, να αποτελέσουν:

· κινητήριους μηχανισμούς ανάπτυξης της παραγωγής και δημιουργίας θέσεων εργασίας,

· τους μηχανισμούς διασφάλισης της αειφόρου ανάπτυξης, προωθώντας την κοινωνική συνοχή και την ποιότητα του περιβάλλοντος και με την έννοια αυτή και την αναπαραγωγιμότητα της αναπτυξιακής διαδικασίας και τη συνοχή της κοινωνίας

· τους μηχανισμούς που συμβάλλουν καθοριστικά στην διαμόρφωση μιας βελτιωμένης χωρικής ισορροπίας και σε επίπεδο Ε.Ε. συνολικά, αλλά και του κράτους μέλους.

Μέσο προς την κατεύθυνση αυτή αποτελούν ασφαλώς εκείνοι οι ΟΤΑ που είναι ελκυστικοί ως τόποι εγκατάστασης επιχειρήσεων και κατοίκων. Προϋπόθεση όμως γι’ αυτή την ιδιότητα αποτελεί η προσπελασιμότητά τους και η ομαλή και απρόσκοπτη κίνηση και μετακίνηση σ’ αυτούς, η παροχή των αναγκαίων υπηρεσιών, το καλό και υγιεινό φυσικό περιβάλλον και η ανάπτυξη της διοικητικής ικανότητάς τους.

Επιπρόσθετα, είναι αναγκαία η προώθηση της καινοτομίας, της επιχειρηματικότητας και της κοινωνίας της γνώσης, ώστε να ενδυναμωθεί η παραγωγική βάση των συγκεκριμένων ενοτήτων , λαμβάνοντας ιδιαίτερη πρόνοια για τις μικρομεσαίες αλλά και για τις πολύ μικρές επιχειρήσεις, καθώς και για την ανάπτυξη και διάχυση της καινοτομίας και της οικονομίας της γνώσης.
Καθοριστική θα είναι η ανάπτυξη νέων θέσεων εργασίας και απασχόλησης στους ΟΤΑ. Αυτό προϋποθέτει ότι οι ΟΤΑ ανταποκρίνονται στις αλλαγές που παρατηρούνται στα σύγχρονα πρότυπα κατοίκησης, τόπου εργασίας και στις δυνατότητες μετακινήσεων που, τελικά, περιορίζουν σημαντικά τις διαφορές πόλης / υπαίθρου.  Η βελτιωμένη εκπαίδευση και κατάρτιση αποτελούν επίσης προϋποθέσεις βελτίωσης των δυνατοτήτων απασχόλησης.

Ιδιαίτερη πρόνοια πρέπει, επίσης, να λαμβάνεται για τον περιορισμό, στα συγκεκριμένα χωρικά σύνολα, των ανισοτήτων και του κοινωνικού αποκλεισμού, καθώς και για την κοινωνική ενσωμάτωση όλων των ομάδων που ζουν και αναπτύσσουν δραστηριότητες σε αυτά, όπως επίσης και για την προώθηση της ισότητας κάθε είδους. 

Η ασφάλεια των πολιτών αποτελεί ένα πρόσθετο σημαντικό στοιχείο ανάπτυξης και συνοχής.

Η αναπτυξιακή διαδικασία πρέπει να θεωρείται  με τρόπο που να συνδυάζει τους προβληματισμούς που συνδέονται άμεσα με την παραγωγική διαδικασία και την επιχειρηματικότητα, αλλά και με τους προβληματισμούς που συνδέονται με την ποιότητα ζωής και την αλληλεγγύη. Η διασφάλιση των προϋποθέσεων ανάπτυξης της επιχειρηματικότητας στα συγκεκριμένα χωρικά σύνολα (πόλεις, οικισμοί), προφανώς πρέπει να υλοποιείται παράλληλα με τη διασφάλιση όλων εκείνων των στοιχείων που συμβάλλουν σε ένα γενικά αποδεκτό επίπεδο ποιότητας ζωής. Ο συνδυασμός των δύο αυτών στόχων, τελικά, οδηγεί και στη βιωσιμότητα της ανάπτυξης.

Επομένως, και στο πλαίσιο του Ε.Σ.Π.Α., είναι απαραίτητο να προωθήσουν οι πόλεις την ανταγωνιστικότητα και όχι να προωθήσουμε την ανταγωνιστικότητα μεταξύ των πόλεων.
Στο πλαίσιο που περιγράφουν οι στόχοι που αναφέρονται παραπάνω, έχει ιδιαίτερη σημασία η διατύπωση ολοκληρωμένων προσεγγίσεων αειφόρου ανάπτυξης και ο προσδιορισμός της σχέσης των πόλεων με την ανάπτυξη μικροπεριφερειών, των οποίων αυτές αποτελούν κέντρα. Η συμμετοχή των πολιτών στη συγκεκριμένη διαδικασία και η επιδίωξη της ευρύτερης δυνατής συναίνεσης, στηρίζουν και προωθούν τις συγκεκριμένες αναπτυξιακές επιλογές.

Η διακυβέρνηση, άρα, που ασκούν οι ΟΤΑ κατά πρόσφορο και αποτελεσματικό τρόπο, αποτελεί στοιχείο προώθησης των αναπτυξιακών στόχων.
Αυτό που επίσης απαιτείται είναι να χρησιμοποιηθούν οι ΟΤΑ (τα αστικά κέντρα και οι οικισμοί τους), ως βάση για τον φυσικό σχεδιασμό, τον προσδιορισμό των αναγκαίων δεικτών και τη δημιουργία σχετικής βάσης δεδομένων (όπως προβλέπεται και στο Πρόγραμμα «ΧΩΡΟΣ» της ΚΕΔΚΕ ).

Η διαφοροποίηση των Περιφερειών της χώρας, ως συνέπεια της αναπτυξιακής διαδικασίας σε ορισμένες Περιφέρειες καθώς και της διεύρυνσης για άλλες Περιφέρειες, με κριτήριο το κατά κεφαλή ΑΕΠ σε ΜΑΔ με αποτέλεσμα την κατάταξη των Περιφερειών της χώρας σε τρεις ενότητες, δεν θα πρέπει να αποτελέσουν λόγο για  διαφοροποιήσεις των χρηματοδοτήσεων, δεδομένου ότι κάτι τέτοιο θα μπορούσε να οδηγήσει σε αύξηση των Περιφερειακών ανισοτήτων. Κατά συνέπεια τα χρηματοδοτικά ελλείμματα θα πρέπει να καλυφθούν από τους εθνικούς πόρους.
Επομένως απαιτείται μια αποτελεσματική πολιτική η οποία θα οδηγεί σε σύγκλιση των Περιφερειών, σε ότι αφορά και την αναπτυξιακή τους δυναμική και την ποιότητα ζωής. Στη διαδικασία αυτή οι ΟΤΑ, αναπτύσσοντας την μεταξύ τους αλληλεγγύη μέσα από τα συλλογικά τους όργανα, μπορούν να αναλάβουν ιδιαίτερα δυναμικό, χρήσιμο και αποτελεσματικό ρόλο. 
Σύμφωνα με τα προηγούμενα, τα αστικά κέντρα της χώρας και κατ’ επέκταση το σύνολο των ΟΤΑ μπορούν, ομαδοποιημένα σε ενότητες, αλλά σε πολλές περιπτώσεις και εξειδικευμένα, να αποτελέσουν, κατά την επόμενη περίοδο προγραμματισμού, αναπτυξιακούς πόλους της χώρας.
Το σύνολο των ΟΤΑ της χώρας προσφέρεται να αντιμετωπιστεί, στο πλαίσιο του συγκεκριμένου προβληματισμού, σε πέντε διαφορετικά υποσύνολα:

(α)
Τα μητροπολιτικά κέντρα της χώρας, που αποτελούν και συγκροτήματα τα οποία ασκούν έλξη στο σύνολο της χώρας, αλλά και πέραν των συνόρων, την Αθήνα – Αττική και τη Θεσσαλονίκη.

(β)
Τα περιφερειακά κέντρα της, στα οποία θα πρέπει να κατατάσσονται τα αστικά κέντρα που, στη χώρα μας, είτε είναι μεσαίου μεγέθους αστικά κέντρα, είτε αποτελούν πρωτεύουσες των 13 Περιφερειών της χώρας, είτε τέλος αποτελούν αστικά κέντρα με ειδικές λειτουργίες.

(γ)
Τα αστικά κέντρα νομαρχιακού επιπέδου, άλλα από τα οποία αποτελούν πρωτεύουσες των νομών και άλλα αποτελούν αστικά κέντρα νομών με περισσότερα του ενός αστικά κέντρα.

Οι τρεις κατηγορίες ΟΤΑ συνιστούν και το αστικό δίκτυο της χώρας, εφόσον στα αστικά κέντρα, σύμφωνα με τον ορισμό της ΕΣΥΕ, προστεθούν και οι πρωτεύουσες των νομών που, τυπικά, δεν έχουν πρωτεύουσα αστικού τύπου.

Τα κέντρα αυτά συνιστούν ως προς την αστική επιρροή τους, μια ιεραρχία τριών βαθμίδων, για κάθε ένα δε από αυτά είναι κατ’ αρχή δυνατό να προσδιοριστεί εντός της ακτίνας επιρροής τους -εθνική και υπερεθνική, περιφερειακή και τοπική-, ένα ημερήσιο σύστημα μετακινήσεων, καθώς και η λειτουργική τους περιοχή.

Κατά τα τελευταία χρόνια σε άμεση συνάρτηση με την αύξηση των προϋποθέσεων μετακίνησης, τις υποδομές και τα μέσα, καθώς και με τη μείωση των χρονοαποστάσεων, έχει αρχίσει η συγκρότηση ενός, τοπικού σε πρώτη φάση, πλέγματος δικτυακών σχέσεων μεταξύ γειτονικών αστικών κέντρων, το οποίο προχωρεί σε συμπληρωματικότητες και σε εξορθολογισμό των λειτουργιών των κέντρων αυτών.

Στη συνέχεια της συγκεκριμένης κλίμακας βρίσκονται τα λεγόμενα ημιαστικά κέντρα, τα περισσότερα από τα οποία αποτελούν τοπικά κέντρα.

Επομένως, η ιεραρχία αυτή συμπληρώνεται με δύο ακόμα βαθμίδες:

δ)
τα ημιαστικά κέντρα

ε)
τους Ο.Τ.Α. της υπαίθρου

Τα ημιαστικά κέντρα συνιστούν κέντρα ενοτήτων της υπαίθρου, καθώς σε αυτά συγκεντρώνονται υπηρεσίες και αστικές λειτουργίες τοπικού επιπέδου.

Στην άκρη της κλίμακας αυτής βρίσκονται οι ΟΤΑ της υπαίθρου, οι οποίοι την περίοδο αυτή, κατά την οποία διαμορφώνονται σταδιακά οι νέες λειτουργικές ενότητες στη βάση των Καποδιστριακών ΟΤΑ, διανύουν, στις περισσότερες περιπτώσεις, μια περίοδο σημαντικών μετασχηματισμών.

Επομένως, στο ιεραρχημένο σύστημα των αστικών κέντρων τριών βαθμίδων προστίθενται και οι δύο επόμενες βαθμίδες των ΟΤΑ , διαμορφώνοντας το συνολικό σύστημα οικισμών της χώρας και τις σταδιακά αναδυόμενες όλο και ισχυρότερες δικτυώσεις τους.

Ιδιαίτερο αναπτυξιακό ρόλο μπορούν να αναλάβουν τα κέντρα των δύο τελευταίων βαθμίδων [(δ) και (ε)] σε συνδυασμό με τα τοπικού και νομαρχιακού επιπέδου κέντρα της τρίτης βαθμίδας της πρώτης ενότητας (γ) στην ανάπτυξη των απομακρυσμένων ορεινών και νησιωτικών περιοχών της χώρας. Των περιοχών δηλαδή που αντιμετωπίζουν ιδιαίτερα προβλήματα της ανάπτυξης (υποχώρηση των δραστηριοτήτων, αλλά και έντασή τους εποχικά, σημαντικές εποχικότητες λειτουργώντας ως τοπικοί πόλοι συγκεκριμένων μικροπεριφερειών στις οποίες τα κέντρα αυτά συναρθρώνονται σε ενότητες της υπαίθρου με την αγροτική τους ενδοχώρα.

Στο τέλος της συνοπτικής αυτής παρουσίασης του ιεραρχημένου συστήματος των ΟΤΑ της χώρας σε πέντε βαθμίδες που εντάσσονται σε δύο ενότητες, θα πρέπει να τονιστεί η ανάγκη αποδέσμευσης της θεώρησής του από την στατιστική προσέγγιση, η οποία συνήθως γίνεται με αναφορές στον πληθυσμό και στα κυρίαρχα στοιχεία παραγωγικού προτύπου και υπηρεσιών.

Καθώς το πρότυπο κατοίκησης, παραγωγής και αναψυχής αλλάζει και η εποχικότητα, σε περισσότερες δραστηριότητες, προσλαμβάνει μια νέα μορφή που ανταποκρίνεται στις νέες δυνατότητες και επιλογές μετακινήσεων, το σύνολο των ΟΤΑ της χώρας θα πρέπει να τύχει ειδικής αντιμετώπισης, σε μια λογική «εκ των κάτω προς τα άνω», η οποία θα λειτουργεί συμπληρωματικά στην  «εκ των άνω προς τα κάτω» λογική των παρεμβάσεων των ευρωπαϊκών πολιτικών, αλλά και των πολιτικών της κεντρικής διοίκησης της χώρας, στα διάφορα επίπεδα. Η κατεύθυνση αυτή άλλωστε υπηρετεί αποτελεσματικά και τις αρχές της αποκέντρωσης, της εταιρικότητας και της επικουρικότητας.

Παράλληλα, αυτή η προσέγγιση αποτελεί προϋπόθεση για την ανασυγκρότηση των ΟΤΑ κάθε επιπέδου και για τη δυναμική ανάπτυξή τους που, με τη σειρά της, ευνοεί και στηρίζει την γενικότερη οικονομική και κοινωνική ανάπτυξη, άρα και την περιφερειακή ανάπτυξη και τη συνοχή, λειτουργώντας ως αντιστάθμισμα των διαπιστωμένων τάσεων κίνησης του πληθυσμού και των δραστηριοτήτων από την ενδοχώρα προς τις παραθαλάσσιες περιοχές, από τα ορεινά στα πεδινά και από την ύπαιθρο στις πόλεις, αλλά και ως κίνητρο ενεργοποίησης των παραγωγικών δραστηριοτήτων σε πολλές ορεινές και ημιορεινές περιοχές της χώρας.

Δεδομένου ότι οι δράσεις των ΟΤΑ θα μπορεί να χρηματοδοτηθούν τόσο από τα Περιφερειακά όσο και από τα Εθνικά Επιχειρησιακά Προγράμματα, ανάλογα με το σύστημα διαχείρισης που θα συμφωνηθεί, προτείνεται να προστεθεί  ειδικό κεφάλαιο για τις Πόλεις και τους ΟΤΑ, σε κάθε μια από τις 7 «Βασικές Προτεραιότητες Αναπτυξιακής Στρατηγικής» του Ε.Σ.Π.Α. 2007 – 2013.  

Β.3.
Παρατηρήσεις και προτάσεις της Αυτοδιοίκησης για το Σχέδιο Ε.Σ.Π.Α. 2007 – 2013, ανά «Βασική Προτεραιότητα Αναπτυξιακής Στρατηγικής»
Το σχέδιο Ε.Σ.Π.Α. 2007 – 2013 προτείνει 7 Βασικές Προτεραιότητες Αναπτυξιακής Στρατηγικής για τη νέα Προγραμματική Περίοδο. Αναπτύσσονται στη συνέχεια η συγκεκριμένη κριτική τοποθέτηση και οι συγκεκριμένες προτάσεις μας για το Σχέδιο του Ε.Σ.Π.Α. 2007 – 2013 (ΥΠ.ΟΙ.Ο. – Δεκέμβριος 2005), όσον αφορά την Τοπική Αυτοδιοίκηση, για κάθε μια από τις επτά (7) Βασικές Προτεραιότητες Αναπτυξιακής Στρατηγικής.

Β.3.1.
Περιφερειακή Ανάπτυξη

Είναι γνωστό, ότι οι ευρωπαϊκές στρατηγικές κατευθύνσεις για την πολιτική συνοχής για την επόμενη προγραμματική περίοδο, αποδίδουν ιδιαίτερη σημασία  στη συμβολή των πόλεων στην ανάπτυξη και στην απασχόληση, στην ενίσχυση της οικονομικής διαφοροποίησης των περιοχών και στις χωρικές συνεργασίες.

Οι κύριες προτεραιότητες των πόλεων της Ε.Ε. συγκροτούνται από το τρίπτυχο της ανταγωνιστικότητας της οικονομίας, της κοινωνικής συνοχής και του υψηλού επιπέδου περιβαλλοντικής προστασίας.  Τα αστικά κέντρα πρέπει να καταστούν βιώσιμα, ταυτόχρονα, με την περιβαλλοντική και την οικονομική έννοια του όρου και να δημιουργηθούν προϋποθέσεις για την προσέλκυση των επιχειρήσεων. Σημειώνεται όμως ότι η ανταγωνιστικότητα των πόλεων δεν πρέπει να εκληφθεί ως ανταγωνιστικότητα μεταξύ των αστικών κέντρων.

Η χωροθέτηση των υποδομών, των εξυπηρετήσεων και του κοινωνικού εξοπλισμού θα πρέπει να συμβάλλει σε μετασχηματισμό του ιεραρχημένου συστήματος των αστικών κέντρων της χώρας σε δίκτυο, πρώτα κατά γειτονικά σύνολα (νομούς, περιφέρειες) και στη συνέχεια στο σύνολο της χώρας.

Ιδιαίτερο βάρος θα πρέπει να δοθεί στην αντιμετώπιση των ζητημάτων που απασχολούν τις υποβαθμισμένες περιοχές των δύο αστικών κέντρων εθνικής και διεθνούς σημασίας (Αθήνα και Θεσσαλονίκη), που αποτελούν τις μητροπολιτικές περιοχές της χώρας.

Επίσης, σύμφωνα και με τις ευρωπαϊκές και τις εθνικές προτεραιότητες, απαιτούνται ειδικές δράσεις στις ορεινές και απομακρυσμένες περιοχές  (π.χ. λειτουργική ολοκλήρωση συγκεκριμένων παραγωγικών δραστηριοτήτων και προτύπων αναψυχής), καθώς και στο νησιωτικό χώρο, όπου τον κύριο ρόλο στην ανάπτυξη των νησιών μπορούν να αναλάβουν τα αστικά τους κέντρα.

Ακόμη, υπογραμμίζεται ότι η προώθηση της τοπικής αγροτικής ανάπτυξης ως συστατικού στοιχείου της ολοκληρωμένης αστικής και αγροτικής ανάπτυξης, όπως παρουσιάστηκε παραπάνω, θα πρέπει να κατέχει βαρύνουσα και ξεχωριστή θέση στο Εθνικό Σχέδιο Αγροτικής Ανάπτυξης 2007-2013.

Η προώθηση των ανωτέρω κατευθύνσεων είναι αλληλένδετη:

1ο 
με την ανάπτυξη των Περιφερειών της χώρας, στην οποία συμβάλλουν αποφασιστικά οι πόλεις και από την οποία τροφοδοτούνται συγχρόνως.

2ο
με την ενίσχυση της ελκυστικότητας μικρότερων από την Περιφέρεια χωρικών ενοτήτων, οι οποίες διαθέτουν προϋποθέσεις βιώσιμης ενδογενούς ανάπτυξης.

Στο πλαίσιο αυτών των χωρικών ενοτήτων, αλλά και των Περιφερειών, η Αυτοδιοίκηση έχει ιδιαίτερο ενδιαφέρον για την ενίσχυση της ελκυστικότητας των μικροπεριφερειών της χώρας για επενδύσεις και απασχόληση.

Ως «Μικροπεριφέρεια» για την εφαρμογή αυτού του Προγραμματικού Στόχου, ορίζουμε μια ανθρωπογεωγραφική ενότητα μεγέθους μεσαίου νομού που έχει ισχυρό αστικό κέντρο και επαρκή αγροτική ενδοχώρα.

Επομένως, εννοούμε μια περιοχή που έχει μια πόλη ως «πόλο ανάπτυξης» και διασυνδεδεμένη με αυτήν αγροτική περιοχή και η οποία κατά συνέπεια μπορεί να σχεδιάσει και εφαρμόσει, με ευθύνη των τοπικών αρχών της (των Ο.Τ.Α.), ένα ολοκληρωμένο μεσο-μακροχρόνιο Πρόγραμμα Αστικής και Αγροτικής Ανάπτυξης, δηλαδή ένα πρόγραμμα αστικής αναζωογόνησης και οικονομικής διαφοροποίησης της αγροτικής περιοχής (a medium – to long – term development plan for urban regeneration and economic diversification of rural area).

Ειδικά σε μητροπολιτικές περιοχές, η Μικροπεριφέρεια αντιστοιχεί σε πολεοδομικό συγκρότημα και ο στόχος είναι η αστική αναζωογόνησή της.

Για την επίτευξη της ελκυστικότητας της Μικροπεριφέρειας, προκειμένου να προσελκύσει επενδύσεις και ανθρώπινο δυναμικό, είναι απαραίτητο να βελτιωθεί η προσπελασιμότητα, να προστατευθεί και να αναβαθμιστεί το περιβάλλον και να εξασφαλιστούν υπηρεσίες γενικού οικονομικού συμφέροντος.

· Στις αστικές περιοχές μπορεί να δοθεί έμφαση στην αστική αναζωογόνηση και τη μέριμνα για την αστική φτώχεια, τους μετανάστες και τα φαινόμενα κοινωνικού αποκλεισμού, καθώς και στη βελτίωση των αστικών συγκοινωνιών και των περιβαλλοντικών συνθηκών.

· Στις αγροτικές περιοχές μπορεί να δοθεί έμφαση σε δράσεις που συνδέονται με τον τουρισμό, τις τοπικές βιομηχανικές δραστηριότητες, τον πολιτισμό, τις μεταφορές και τις κοινωνικές υπηρεσίες.

Στο Σχέδιο Ε.Σ.Π.Α. αναλύονται η υφιστάμενη κατάσταση και οι αναπτυξιακές ανάγκες, παρουσιάζεται ως αναπτυξιακό όραμα «η εντατικοποίηση των προσπαθειών για πραγματική σύγκλιση των ελληνικών περιφερειών στον ευρωπαϊκό μέσο όρο», προσδιορίζονται οι προτεραιότητες και οι στόχοι και αναλύονται τα ειδικότερα ζητήματα που αφορούν τις Αστικές Περιοχές (παραγρ. 3.1.4.), τις Ορεινές και απομακρυσμένες περιοχές (παραγρ. 3.1.5.) και τον Νησιωτικό χώρο (παραγρ. 3.1.6.).

Προτείνουμε να προστεθούν στο κεφάλαιο «3.1. Περιφερειακή Ανάπτυξη» οι προτάσεις μας που περιλαμβάνονται στη στρατηγική κατεύθυνση «Βιώσιμες Περιφέρειες με αιρετή Περιφερειακή Αυτοδιοίκηση», καθώς και στο κεφάλαιο  «Ο ρόλος των Πόλεων και των Ο.Τ.Α. στην ανάπτυξη, στο πλαίσιο της εταιρικότητας και της επικουρικότητας».

Β.3.2.
Διασυνοριακή, Διακρατική και Διαπεριφερειακή Συνεργασία
Η Τοπική Αυτοδιοίκηση μπορεί να συμβάλλει στην προώθηση της διασυνοριακής και της διαπεριφερειακής συνεργασίας, κυρίως χάρις στην εμπειρία της από την Κ.Π. INTERREG.

Γενικότερα, η Τοπική Αυτοδιοίκηση μπορεί να συμβάλλει στην «προώθηση της αρμονικής και ισορροπημένης ολοκλήρωσης του εδάφους της Ένωσης, μέσω της ενίσχυσης της συνεργασίας μεταξύ των διαφόρων συστατικών μερών της» και στην «αντιμετώπιση επίμονων προβλημάτων ανάπτυξης σε περιφέρειες με γεωγραφικά μειονεκτήματα» (εξασφάλιση της εδαφικής συνοχής).

Επομένως, οι Ο.Τ.Α. θα μπορέσουν να συμβάλλουν αποφασιστικά στην αντιμετώπιση των διαπεριφερειακών και των ενδοπεριφερειακών ανισοτήτων της χώρας μας.

Ενδεικτικά Μέτρα των Ο.Τ.Α.:

· Έργα και δράσεις διασυνοριακής συνεργασίας

· Έργα και δράσεις διαπεριφερειακής συνεργασίας

Κατευθύνσεις και προτάσεις για την αξιοποίηση από την Αυτοδιοίκηση των δυνατοτήτων της Διασυνοριακής και Διαπεριφερειακής Συνεργασίας περιλαμβάνονται και στην ανάπτυξη της αντίστοιχης «Στρατηγικής Κατεύθυνσης για την Αυτοδιοίκηση» στο οικείο κεφάλαιο.

Β.3.3.
Περιβάλλον και Αειφόρος Ανάπτυξη
Είναι γνωστό, ότι οι ευρωπαϊκές στρατηγικές κατευθύνσεις δίνουν ιδιαίτερο βάρος στο ρόλο των περιφερειακών και τοπικών αρχών, στην προστασία του περιβάλλοντος και την αειφόρο ανάπτυξη.

Η επιλογή αυτή επιβεβαιώνεται από την πρόσφατη Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο «σχετικά με μια θεματική στρατηγική για το Αστικό Περιβάλλον» (COM (2005) 718 τελικό/11.1.2006). Στο κείμενο αυτό, τονίζεται ιδιαίτερα το ζήτημα των πόλεων και ο ρόλος των τοπικών αρχών.

Στο κεφάλαιο «Περιβάλλον και Αειφόρος Ανάπτυξη» του Σχεδίου Ε.Σ.Π.Α., γίνεται αναλυτική παρουσίαση της υφιστάμενης κατάστασης, των αναπτυξιακών αναγκών, αναπτυξιακού οράματος, των προτεραιοτήτων και των μέτρων πολιτικής, χωρίς καμία αναφορά στο ρόλο των Ο.Τ.Α. (πλην της συμμετοχής των τοπικών αρχών στην κατανομή του επενδυτικού κόστους για το δομημένο περιβάλλον).

Πρέπει να προστεθεί αναφορά της συμβολής των Ο.Τ.Α., στο πλαίσιο της εταιρικότητας και της επικουρικότητας, κατά ομάδα μέτρων πολιτικής, τα οποία αφορούν:

Διαχείριση υδατικών πόρων και αστικών λυμάτων

Διαχείριση στερεών και επικίνδυνων αποβλήτων

Μείωση της ατμοσφαιρικής ρύπανσης

Προστασία – αποκατάσταση και ανάδειξη φυσικού περιβάλλοντος – Προστατευόμενες περιοχές

Προστασία – αποκατάσταση και αναβάθμιση ποιότητας δομημένου περιβάλλοντος

Ενημέρωση και ευαισθητοποίηση των πολιτών – Περιβαλλοντική Εκπαίδευση – Διασφάλιση της πρόσβασης σε Εθνικό Δίκτυο Περιβαλλοντικής Πληροφορίας

Προστασία φυσικών και ενεργειακών πόρων – Ανανεώσιμες Πηγές Ενέργειας

Πρόληψη φυσικών και τεχνολογικών καταστροφών – Πολιτική Προστασία

Βελτίωση της οικολογικής ποιότητας της παραγωγής και κατανάλωσης προϊόντων και υπηρεσιών – Ασφάλεια Τροφίμων

Αναβάθμιση δεξιοτήτων Ανθρώπινου Δυναμικού σε θέματα περιβαλλοντικής έρευνας, προστασία και διαχείρισης – Υποβοήθηση Τομέα Κοινωνικής Οικονομίας σε περιβαλλοντικές δραστηριότητες κλπ.

Ενδεικτικά Μέτρα των Ο.Τ.Α.:

· Ορθολογικός σχεδιασμός των χρήσεων γης και λήψη μέτρων για την εφαρμογή του. Χωροταξικά και πολεοδομικά σχέδια.

· Βελτίωση της διαχείρισης του νερού και των στερεών και υγρών αποβλήτων (αστικών, αγροτικών και βιομηχανικών). Έμφαση στην ενημέρωση των πολιτών και την ανακύκλωση.

· Κατασκευή έργων και λήψη μέτρων στις προστατευόμενες περιοχές. Έργα προστασίας και ανάδειξης του φυσικού περιβάλλοντος.

· Αποκατάσταση και αξιοποίηση υποβαθμισμένων βιομηχανικών χώρων, ανάπλαση υποβαθμισμένων βιομηχανικών / βιοτεχνικών περιοχών.

· Διατήρηση και ανάπτυξη της ιστορικής και της πολιτιστικής κληρονομιάς.

· Έργα και μέτρα βελτίωσης του αστικού περιβάλλοντος και των δομημένων περιοχών.

· Ανάπτυξη των εναλλακτικών μορφών ενέργειας και πραγματοποίηση επενδύσεων για την εξοικονόμηση ενέργειας.

· Τεχνικά έργα και μέτρα πρόληψης των κινδύνων. Πολιτική προστασία.

Β.3.4.
Προσπελασιμότητα και Υπηρεσίες Γενικού Οικονομικού Συμφέροντος
Στο αντίστοιχο κεφάλαιο του Σχεδίου Ε.Σ.Π.Α. παρουσιάζονται οι προτεραιότητες ανά τομέα πολιτικής (Διευρωπαϊκά Δίκτυα, Σιδηροδρομικά Δίκτυα, Λιμενικές Υποδομές και Θαλάσσιες Μεταφορές, Αεροπορικές Μεταφορές, Συνδυασμένες Μεταφορές, Αστικές Συγκοινωνίες, Ενεργειακά Δίκτυα κλπ.).

Οι Ο.Τ.Α. μπορεί να συμβάλλουν στην υλοποίηση των εθνικών προτεραιοτήτων με τα ακόλουθα, ενδεικτικά αναφερόμενα, Μέτρα:

· Κατασκευή τεχνικών έργων που διασυνδέουν και αξιοποιούν τα κατασκευασμένα ή σε εξέλιξη μεγάλα έργα.

· Ολοκλήρωση των δικτύων ύδρευσης και αποχέτευσης.

· Συμμετοχή στην αξιοποίηση ενεργειακών σχεδίων Ανανεώσιμων Πηγών Ενέργειας, σύμφωνα και με τη σχετική υπόδειξη της απόφασης του Bristol για τις Βιώσιμες Πόλεις.

· Κατασκευή ή βελτίωση των απολήξεων των δικτύων μεταφορών στα νησιά (λιμανιών κλπ.).

· Τοπικά τεχνικά έργα υποστήριξης των συνδυασμένων μεταφορών.

· Υπηρεσίες γενικού οικονομικού συμφέροντος σε τοπικό επίπεδο.

· Σύνδεση με τα εθνικά δίκτυα Πληροφορικής και Επικοινωνιών (λειτουργική ολοκλήρωση) και ανάπτυξη ευρυζωνικών υπηρεσιών ηλεκτρονικής διακυβέρνησης σε τοπικό επίπεδο.

Β.3.5.
Επιχειρηματικότητα και Εξωστρέφεια
Στο αντίστοιχο κεφάλαιο του Σχεδίου Ε.Σ.Π.Α. παρουσιάζονται οι προτεραιότητες και οι στόχοι (ενίσχυση της επιχειρηματικότητας και των ΜΜΕ, αναβάθμιση του επιχειρηματικού περιβάλλοντος, προώθηση της έρευνας και τεχνολογίας και της καινοτομίας, ανάδειξη και ενίσχυση της επιχειρηματικής διάστασης του τομέα του αθλητισμού και του πολιτισμού, αναβάθμιση του τουριστικού προϊόντος, αναπτυξιακή αξιοποίηση της ναυτιλίας κλπ.).

Οι επιμέρους στόχοι που μπορεί να προωθήσει η Τοπική Αυτοδιοίκηση είναι οι ακόλουθοι:

· Διευκόλυνση της καινοτομίας και προώθηση της επιχειρηματικότητας σε τοπικό επίπεδο.

· Προσέλκυση επενδύσεων και υποστήριξη των επιχειρήσεων, ιδίως των Μ.Μ.Ε.

· Δημιουργία των αναγκαίων τοπικών τεχνικών υποδομών.

· Αξιοποίηση δημοτικών ακινήτων και τοπικών πλουτοπαραγωγικών πόρων για τη δημιουργία επιχειρήσεων.

· Έκδοση κανονιστικών αποφάσεων, λήψη διοικητικών μέτρων για τη διευκόλυνση των επιχειρήσεων.

· Ανάδειξη της κοινωνικής αξίας του «επιχειρείν».

· Δημιουργία ή ανάπτυξη των θεσμών διαβούλευσης οικονομίας – κοινωνίας.

Τα Μέτρα για την επίτευξη των στόχων αυτών είναι ενδεικτικά τα ακόλουθα:

· Ολοκληρωμένα δημοτικά προγράμματα υποστήριξης των επιχειρήσεων, ιδίως των Μ.Μ.Ε., που περιλαμβάνουν:

· έργα τεχνικής υποδομής (ύδρευση, αποχέτευση, οδοποιία κλπ.) για τις επιχειρήσεις, ιδίως σε οργανωμένα βιοτεχνικά πάρκα

· έργα ανάπλασης κοινοχρήστων χώρων εμπορικών κέντρων

· καλύτερη οργάνωση στη διαχείριση των στερεών και υγρών αποβλήτων των επιχειρήσεων

· λήψη μέτρων για την αντιμετώπιση του παρα-εμπορίου

· επιτάχυνση των αδειοδοτήσεων.

· Ολοκληρωμένα δημοτικά προγράμματα κινήτρων για την προσέλκυση επενδύσεων, που περιλαμβάνουν:

· προτεραιότητα στα έργα τεχνικής υποδομής τους

· πρόγραμμα ανάδειξης και προβολής κλάδου στον οποίο εμφανίζεται συγκέντρωση επιχειρήσεων (στην περιοχή του Δήμου)

· Κατασκευή και διαχείριση αθλητικών και πολιτιστικών υποδομών.

· Ολοκληρωμένα προγράμματα τουριστικής ανάπτυξης.

· Επενδυτικές πρωτοβουλίες για τη συγκοινωνιακή σύνδεση των νησιών.

· Αξιοποίηση δημοτικών ακινήτων για τη δημιουργία επιχειρήσεων (με ενοικίαση, σύμβαση παραχώρησης, αντιπαροχή κλπ.).

· Αξιοποίηση τοπικών πλουτοπαραγωγικών πόρων για τη δημιουργία μικτών επιχειρήσεων.

· Ολοκληρωμένα προγράμματα Αναπτυξιακών Εταιρειών (ΑΝ.ΕΤ.) της Αυτοδιοίκησης για την υποστήριξη Μ.Μ.Ε., που περιλαμβάνουν:

· γραφείο ενημέρωσης και συμβουλευτικής υποστήριξης, ιδίως για την πρόσβαση των επιχειρήσεων στη χρηματοδότηση

· διάχυση της καινοτομίας και προβολή της επιχειρηματικότητας

· διαχείριση ενισχύσεων προς Μ.Μ.Ε.

(Υπενθυμίζεται η σχετική εμπειρία των ΑΝ.ΕΤ. από τα Γραφεία Βιομηχανικής Αλλαγής, τα Κ.Ε.Τ.Α. κλπ.)

· Αξιοποίηση της διπλωματίας των πόλεων για την προώθηση των ελληνικών επιχειρήσεων.

· Δημιουργία Εθνικής Επιτροπής Διαιτησίας (ΚΕΔΚΕ - ΥΠ.ΑΝ. - Εργοδοτικοί Φορείς) για την εξώδικη επίλυση διαφορών επιχειρήσεων – Ο.Τ.Α.

Β.3.6.
Ανάπτυξη του Ανθρώπινου Δυναμικού
Στο αντίστοιχο κεφάλαιο του Σχεδίου Ε.Σ.Π.Α. παρουσιάζονται οι προτεραιότητες και οι στόχοι (βελτίωση ποιότητας υπηρεσιών εκπαιδευτικού συστήματος, δια βίου μάθηση, υψηλότερα ποσοστά απασχόλησης, πρόληψη αποκλεισμού και κοινωνική ενσωμάτωση, διασφάλιση της ποιότητας της υγείας του πληθυσμού κλπ.). Η αναφορά στην Αυτοδιοίκηση είναι ελλιπής.

Οι επιμέρους στόχοι που μπορεί να προωθήσει η Τοπική Αυτοδιοίκηση είναι οι ακόλουθοι:

· Τεχνική και λειτουργική υποστήριξη των εκπαιδευτικών εγκαταστάσεων

· Σύνδεση της εκπαίδευσης με την τοπική ζωή

· Η Δια Βίου Μάθηση

· Υποστήριξη των πολιτικών απασχόλησης

Τα Μέτρα για την επίτευξη των στόχων αυτών είναι ενδεικτικά τα ακόλουθα:

· Επισκευή και συντήρηση των σχολείων και λειτουργική υποστήριξη των σχολείων.

· Αξιοποίηση της ευέλικτης ζώνης για τη σύνδεση του εκπαιδευτικού προγράμματος με την τοπική κοινωνική ζωή.

· Ανάπτυξη των υποδομών κοινωνικού εξοπλισμού και προληπτικής υγιεινής.

· Ολοκληρωμένα δημοτικά προγράμματα υποστήριξης των πολιτικών απασχόλησης, που περιλαμβάνουν:

· κατασκευή και λειτουργία βρεφονηπιακών και παιδικών σταθμών για την υποστήριξη των εργαζόμενων γυναικών

· μέτρα ενίσχυσης των Κέντρων Προώθησης της Απασχόλησης (Κ.Π.Α.) και δημιουργία γραφείων συμβουλευτικής υποστήριξης

· υποστήριξη επιχειρήσεων του κοινωνικού τομέα

· υποστήριξη της κοινωνικής ένταξης των προσφύγων και μεταναστών

Β.3.7.
Ψηφιακή Σύγκλιση και Αναβάθμιση της Δημόσιας Διοίκησης
Στο αντίστοιχο κεφάλαιο του Σχεδίου Ε.Σ.Π.Α. παρουσιάζονται οι προτεραιότητες και οι στόχοι:

Α.
Ψηφιακή Σύγκλιση (βελτίωση της παραγωγικότητας μέσω της χρήσης ΤΠΕ και νέων δεξιοτήτων, βελτίωση της ποιότητας ζωής).

Β.
Βελτίωση της διοικητικής ικανότητας της Δημόσιας Διοίκησης (πολυκεντρική Δημόσια Διοίκηση, αποτελεσματική και ευέλικτη Δημόσια Διοίκηση).

Είναι απαραίτητο να προστεθούν οι αντίστοιχες προτεραιότητες και προγραμματικοί στόχοι της Τοπικής Αυτοδιοίκησης (Τ.Α.).

Ο στρατηγικός στόχος της Τ.Α. είναι η Ανάπτυξη του Ανθρώπινου Δυναμικού των Ο.Τ.Α. και η βελτίωση της διοικητικής ικανότητάς τους, με αξιοποίηση και της Κοινωνίας της Πληροφορίας.

Ο στόχος αυτός εξειδικεύεται στους ακόλουθους δύο Προγραμματικούς Στόχους:

 (Α) Οργανωτική αναδιάρθρωση και ανάπτυξη του ανθρώπινου δυναμικού των Ο.Τ.Α.

Οι επιμέρους στόχοι είναι οι ακόλουθοι:

· Ανάπτυξη και βελτίωση των θεσμών συνεργασίας και υποστήριξης των μικρών Ο.Τ.Α.

· Ενίσχυση των επιτελικών λειτουργιών των Ο.Τ.Α. με τελικό στόχο τον Δήμο – στρατηγείο (σχεδιασμός δημοτικών πολιτικών και προγραμμάτων, διοίκηση προγραμμάτων και έργων, παρακολούθηση – εποπτεία – αξιολόγηση της εφαρμογής τους).

· Εξωστρεφής (προς τους πολίτες) προσανατολισμός των υπηρεσιών των Ο.Τ.Α.

· Ανάπτυξη του ανθρώπινου δυναμικού των Ο.Τ.Α. («του ανθρώπινου κεφαλαίου της τοπικής διοίκησης»).

· Βελτίωση της διοικητικής ικανότητας των Ο.Τ.Α.

Τα Μέτρα για την επίτευξη των στόχων αυτών είναι τα ακόλουθα:

· Επενδύσεις σε κτιριακές υποδομές και εξοπλισμό.

· Βελτίωση του θεσμικού πλαισίου και λήψη διοικητικών μέτρων.

· Ενίσχυση των θεσμών διαδημοτικής συνεργασίας και των υπηρεσιών των ΤΕΔΚ και των Αναπτυξιακών Εταιρειών που υποστηρίζουν τους μικρούς Ο.Τ.Α. (κυρίως με την ενίσχυσή τους με καταρτισμένο επιστημονικό προσωπικό).

· Βελτίωση της δομής των υπηρεσιών των Ο.Τ.Α. (σύγχρονοι Οργανισμοί Εσωτερικής Υπηρεσίας).

· Λειτουργικός εκσυγχρονισμός (δημιουργία επιτελικών υπηρεσιών, ανάπτυξη δομών που θα αναλάβουν την εφαρμογή των Στρατηγικών Στόχων (2) και (3), οργάνωση και μηχανοργάνωση των δημοτικών λειτουργιών).

· Βελτίωση και ανάπτυξη των λειτουργιών επικοινωνίας Ο.Τ.Α. – πολιτών (περιλαμβανομένης της αναβάθμισης των Κ.Ε.Π.).

· Βελτίωση των πολιτικών προσωπικού (περιλαμβανομένου νέου θεσμικού πλαισίου για το προσωπικό των Ο.Τ.Α.).

· Αναβάθμιση της καταστατικής θέσης των αιρετών.

· Διαρκής ενημέρωση των αιρετών και συνεχιζόμενη κατάρτιση των υπαλλήλων.

(Β)
Αξιοποίηση της Κοινωνίας της Πληροφορίας από τους Ο.Τ.Α. και τα συλλογικά όργανά τους – Ψηφιακή Σύγκλιση

Με αυτόν τον Προγραμματικό Στόχο επιδιώκεται η αξιοποίηση των Τεχνολογιών Πληροφορικής και Επικοινωνιών (Τ.Π.Ε.) από τους Ο.Τ.Α., προκειμένου να επιτευχθεί η Ηλεκτρονική Διακυβέρνηση (E-Government) σε τοπικό επίπεδο. Επίσης, επιδιώκεται να αναπτυχθεί η τοπική δημοκρατία και να υποστηριχθεί η επιχειρηματικότητα ( επενδύσεις στις Τ.Π.Ε., νέες επιχειρηματικές δυνατότητες, κατάρτιση του ανθρώπινου δυναμικού ) και η κοινωνική συνοχή.

Τα Μέτρα για την επίτευξη του στόχου αυτού είναι τα ακόλουθα:

· Επενδύσεις σε δικτυακές υποδομές και εξοπλισμό.

· Έργα διασφάλισης της διαλειτουργικότητας των συστημάτων των Ο.Τ.Α.

· Αξιοποίηση του Δικτύου της Δημόσιας Διοίκησης ΣΥΖΕΥΞΙΣ και των λοιπών Εθνικών Δικτύων Πληροφορικής και Επικοινωνιών, με στόχο τη βελτίωση της συνεργασίας της Τοπικής Αυτοδιοίκησης με τη Δημόσια Διοίκηση και τον ευρύτερο Δημόσιο Τομέα.

· Αξιοποίηση των Ευρυζωνικών Δικτύων Οπτικών Ινών.

· Εκπόνηση οριζόντιων εργαλείων και πλατφορμών συνεργασίας. Ανάπτυξη κοινών εφαρμογών πληροφορικής για την «ηλεκτρονικοποίηση» των λειτουργιών των Ο.Τ.Α. με στόχο τη βελτίωση των υπηρεσιών τους και την υποστήριξη της διαδικασίας λήψης αποφάσεων. Οργάνωση γραφείου υποστήριξης (help desk).

· Δημιουργία ενιαίου διαδικτυακού περιβάλλοντος των Ο.Τ.Α. για την παροχή ηλεκτρονικών υπηρεσιών σε πραγματικό χρόνο στους πολίτες και τις επιχειρήσεις.

Είναι αυτονόητο ότι θα εξασφαλιστεί από την ΚΕΔΚΕ ο πλήρης συντονισμός και η συνέργια των Μέτρων των ανωτέρω Προγραμματικών Στόχων (Α) και (Β).

Η εφαρμογή του Στρατηγικού Στόχου (1) μπορεί να περιλάβει μεσοχρόνια επιχειρησιακά σχέδια, στρατηγικής σημασίας για την Τ.Α., όπως:

· Επιχειρησιακό Σχέδιο για τον ΔΗΜΟ – ΣΤΡΑΤΗΓΕΙΟ.

· Επιχειρησιακό Σχέδιο για τους Οικονομικά Αυτοτελείς Δήμους (μετά τη θεσμοθέτηση του αποκεντρωμένου φορολογικού συστήματος).

· Επιχειρησιακό Σχέδιο συγκρότησης και λειτουργίας θεσμών ΜΗΤΡΟΠΟΛΙΤΙΚΗΣ ΔΙΑΚΥΒΕΡΝΗΣΗΣ.

Β.4.
Η συμβολή των Ο.Τ.Α. στο Σχέδιο Αγροτικής Ανάπτυξης 2007 – 2013
Η προώθηση της τοπικής αγροτικής ανάπτυξης ως συστατικού στοιχείου της ολοκληρωμένης αστικής και αγροτικής ανάπτυξης, θα πρέπει να κατέχει βαρύνουσα και ξεχωριστή θέση το Εθνικό Σχέδιο Αγροτικής Ανάπτυξης 2007 – 2013. Για το λόγο αυτό είναι απολύτως αναγκαία η συμμετοχή των συλλογικών οργάνων της Τ.Α. κατά την εκπόνησή του.

Η πολιτική για τη συνοχή συμβάλλει στην υποστήριξη της οικονομικής αναγέννησης των αγροτικών περιοχών, περιλαμβάνοντας και τις δράσεις που υποστηρίζει το νέο αγροτικό αναπτυξιακό ταμείο (Ευρωπαϊκό Αγροτικό Ταμείο για την Αγροτική Ανάπτυξη), με βάση και το νέο κανονισμό 1698/2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης.

Η Αυτοδιοίκηση εκτιμά ότι στο πλαίσιο της πολιτικής για τη συνοχή, οι δράσεις για τις αγροτικές περιοχές πρέπει να διασφαλίζουν ένα κατώτατο όριο πρόσβασης σε υπηρεσίες γενικού οικονομικού συμφέροντος,  με στόχο να βελτιωθούν οι συνθήκες στις αγροτικές περιοχές ώστε να προωθήσουν την βιωσιμότητα της αγροτικής παραγωγής, να ενθαρρύνουν την επιχειρηματικότητα, να διευκολύνουν τον πληθυσμό να παραμείνει, να  ελκύσουν επιχειρήσεις και προσωπικό με προσόντα. Η συγκράτηση του πληθυσμού στην ύπαιθρο αποτελεί βασική προτεραιότητα της Αυτοδιοίκησης. Η διασύνδεση με τα κύρια εθνικά και ευρωπαϊκά δίκτυα είναι αναγκαία. 

Η πολιτική για τη συνοχή πρέπει να υποστηρίζει την δυνατότητα ενδογενούς ανάπτυξης των αγροτικών περιοχών, υποστηρίζοντας την προώθηση των προϊόντων τους σε εθνικό και διεθνές επίπεδο, είτε είναι γεωργικά και κτηνοτροφικά, είτε αφορούν τον τουρισμό και άλλες υπηρεσίες, είτε έχουν χαρακτηριστικά καινοτομικά.  

Στόχος είναι να ενισχυθεί η ανταγωνιστικότητα, να κατανεμηθούν αποτελεσματικότερα οι ενισχύσεις των ευρωπαϊκών ταμείων μεταξύ πολιτικής αγορών και πολιτικής αγροτικής ανάπτυξης, να διαμορφωθούν ευνοϊκές προϋποθέσεις προσαρμογής για τους παραγωγούς των ευαίσθητων περιοχών, με στόχο την αειφόρο ανάπτυξη, να ξεπεραστούν ορισμένα από τα μεγάλα προβλήματα που αντιμετωπίζει σήμερα η οικονομία του αγροτικού χώρου.

Στον Κανονισμό 1698 / 2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης γίνεται ειδική αναφορά σε ενισχύσεις λόγω φυσικών μειονεκτημάτων στις ορεινές περιοχές και σε άλλες περιοχές με μειονεκτήματα (άρθρα 36,37,50,51).  Περιφέρειες που αντιμετωπίζουν προβλήματα όπως απομόνωσης, αραιοκατοικημένου πληθυσμού ή ορεινών - νησιωτικών περιοχών, είναι επιτακτική ανάγκη να λάβουν ενισχύσεις ώστε να επιτευχθεί καλύτερη προσβασιμότητα, κυρίως στην περίπτωση υπηρεσιών γενικού οικονομικού συμφέροντος, με το να διατηρούνται οικονομικές δραστηριότητες και να προάγεται οικονομική διαφοροποίηση στα πλαίσια των ενδογενών τους ικανοτήτων και των φυσικών τους χαρισμάτων.

Πολλές αγροτικές περιοχές εξαρτώνται κυρίως από τον τουρισμό. Η Αυτοδιοίκηση προτείνει  μια ολοκληρωμένη προσέγγιση, η οποία να επικεντρώνεται στην ποιότητα, στην ικανοποίηση του πελάτη και να βασίζεται στις οικονομικές, κοινωνικές και περιβαλλοντικές διαστάσεις μιας βιώσιμης ανάπτυξης. Οι δράσεις θα πρέπει να διατηρούν τα φυσικά και πολιτιστικά στοιχεία, προστατεύοντας το φυσικό περιβάλλον. 

Η σωστή και αποτελεσματική διαχείριση των τοποθεσιών Natura 2000, βάσει νέων, καινοτόμων δράσεων θα πρέπει επίσης να αποτελέσει βασική προτεραιότητα για τη νέα προγραμματική περίοδο.

Προτείνονται τέλος μέτρα για την ανάπτυξη των αγροτικών περιοχών με βάση την  βελτιωμένη δικτύωση μεταξύ πόλεων και αγροτικών περιοχών, τη δημιουργία εταιρικής σχέσης η οποία θα αναδεικνύει τις συμπληρωματικές δραστηριότητές τους, όπως πηγάζει και μέσα από τη στρατηγική της Λισσαβόνας.

Γ.
Χρηματοδότηση και Εφαρμογή των προτεινομένων Στρατηγικών και Προγραμματικών Στόχων.
Η Αυτοδιοίκηση στην 4η Προγραμματική Περίοδο διεκδικεί και μπορεί να επωμιστεί τους ρόλους του Τελικού Δικαιούχου και του Ενδιάμεσου Φορέα. «Τελικός Δικαιούχος» και «Ενδιάμεσος Φορέας» της Αυτοδιοίκησης και όχι κρατικός. Με μορφές είτε μεμονωμένα ως συγκεκριμένος Δήμος ή Νομαρχία, είτε ως Νομικό Πρόσωπο Ο.Τ.Α. (λ.χ. Αναπτυξιακή Εταιρεία Ο.Τ.Α. 

Με οποιαδήποτε μορφή φορέα και αν ενεργοποιηθεί η Αυτοδιοίκηση, ασφαλώς ο συγκεκριμένος φορέας θα πιστοποιηθεί.

Τα Μέτρα του Στρατηγικού Στόχου «Ανάπτυξη του Ανθρώπινου Δυναμικού των Ο.Τ.Α. και βελτίωση της διοικητικής ικανότητάς τους, με αξιοποίηση και της Κοινωνίας της Πληροφορίας» προτείνεται να χρηματοδοτηθούν από το «Ε.Π. Βελτίωσης της Διοικητικής Ικανότητας» του Ε.Σ.Π.Α. και να ανατεθεί η εφαρμογή τους σε «ενδιάμεσο φορέα» που θα συγκροτήσει η ΚΕΔΚΕ.

